Jumaat Hari Jawi: Sentimen dan Biadab

Oleh: Tun Abdul Hamid Mohamad

PADA hari Jumaat 10 Julai 2020, tiba-tiba keluar berita:

“HARI Jumaat diumumkan sebagai ‘Hari Jawi’ bermula hari ini dalam usaha mengekal dan memperkasa sebahagian tradisi dan kebudayaan yang membentuk Malaysia sehingga hari ini.

Menteri di Jabatan Perdana Menteri (Hal Ehwal Agama) (Menteri Agama – ditambah) Datuk Seri Dr Zulkifli Mohamad al-Bakri dalam kenyataan hari ini berkata, usul ini dibawa dalam Mesyuarat Jemaah Menteri pada Rabu lepas dan mendapat sokongan penuh daripada semua ahli jemaah menteri.

“Kerajaan serius memartabatkan tulisan Jawi. Saya menyeru seluruh kementerian, jabatan, agensi di peringkat Persekutuan dan negeri, badan bukan kerajaan (NGO) dan seluruh rakyat Malaysia untuk bersama-sama dalam usaha memelihara warisan negara ini,” katanya.

Beliau berkata, bagi menzahirkan iltizam memartabatkan tulisan Jawi, kepala surat rasmi Menteri di Jabatan Perdana Menteri (Hal Ehwal Agama) akan menggunakan tulisan Jawi bagi urusan rasmi mulai hari ini.

Zulkifli berkata, penggunaan tulisan Jawi juga akan turut diperluas meliputi penyampaian maklumat menerusi platform media sosial rasmi agensi di bawahnya.

Pada hari yang sama, DBP mengeluarkan kenyataan yang berbunyi:

“Dewan Bahasa Dan Pustaka (DBP) menyokong penuh keputusan kerajaan menjadikan hari Jumaat sebagai Hari Jawi, kata Pengerusi Lembaga Pengelolanya, Profesor Datuk Dr Awang Sariyan.

Katanya, keputusan kerajaan itu memberikan ruang untuk tulisan Jawi, diletakkan pada martabatnya yang sah sebagai tulisan bahasa Melayu selama hampir seribu tahun, sebelum tulisan Rumi diterima sebagai tulisan rasmi bagi bahasa kebangsaan.

Awang Sariyan berkata, dalam zaman Kesultanan Melayu selama ratusan tahun, tulisan Jawi menjadi tulisan bagi semua bidang, seperti agama, undang-undang, ketatanegaraan, sejarah, perubatan, persenjataan, hikayat dan susastera (prosa dan puisi), malahan dalam bidang diplomasi.

“Surat dan perjanjian antara kerajaan di Alam Melayu dengan kuasa asing seperti Belanda, Portugal, Sepanyol dan Inggeris, ditulis dengan Jawi. Tulisan Jawi dan bahasa Melayu diterima oleh semua bangsa, hatta semasa penjajahan Inggeris. Oleh itu, tiada asas untuk mana-mana pihak yang mewakili kaum tertentu, untuk menolak usaha mengembangkan tulisan Jawi,” katanya dalam kenyataan kepada Bernama di sini hari ini.”

Esoknya (Sabtu 11 Julai 2020) Ismaweb.net memuatkan tinjauannya di ruangan komen Facebook beberapa portal berbahasa Cina. Ia “mendapati, kebanyakan netizen Cina dengan biadab mengecam usaha Datuk Seri Dr Zulkifli Mohamad Al-Bakri, selain mendakwa pelaksanaan itu disokong kuat anggota Kabinet MCA.

Di ruangan komen Facebook Malaysiakini versi Cina, beberapa netizen membantah dan memperlekehkan Hari Jawi sebagai usaha ke terbelakang.

“Adakah Jawi budaya Malaysia? Ahli politik yang berbalut kepala! Kita dah capai status negara maju,” tulis Kwee Fatt Chong.

“Tidak perlu memandu kereta lah! Naik unta dan berjalan kaki lebih baik,” tulis Lee Lih Yeong.

“Menteri Pengangkutan dalam Kabinet, Wee Ka Siong masih belum mengeluarkan kenyataan menyalahkan DAP?,” kata Yoon Kah Kian.

Sementara di ruangan komen Sin Chew Daily, pengguna bernama Qian Ying Long menggesa, kaum Cina untuk berhenti berpolitik dan bersatu menentang pelaksanaan itu.

“Adakah ahli politik sedang mengarabkan negara ini? Lupa dirinya Melayu? Sebagai orang Melayu sepatutnya meneruskan komunikasi dalam bahasa Melayu,” tulis Alan Chin Weng Lon.

“Kalau begitu pada hari Jumaat semua orang Melayu makan daging babi,” tulis A Fa.

“Saya menyokong dasar ini, pada hari tersebut saya akan mengadakan jamuan babi, sambil minum arak dan menulis Jawi, baguskan?,” kata Gan Zi Yi.

“Kami masyarakat Cina juga mengumumkan hari Jumaat adalah ‘Hari Makan Babi’,” tulis Lai Gai Xiang dalam ruang komen Pocketimes.”

Pada hari yang sama (Sabtu 11 Julai 2020) Timbalan Presiden Gerakan, Oh Tong Keong mengeluar kenyataan bahawa beliau akan menentang habis-habisan jika orang bukan Islam disuruh untuk mempelajari tulisan Jawi.

Selepas itu, tentulah lebih banyak komen dan pandangan yang akan dibuat oleh kedua pihak, yang menyokong dan menentang. Untuk tujuan rencana ini, cukuplah setakat ini.

Kita bincang pengumuman Menteri Agama dahulu. Soalan pertama, mengapa beliau yang membuat cadangan itu?

Tulisan Jawi untuk kegunaan rasmi kerajaan bukanlah hal ehwal agama. Di mana letaknya isu agama mengenai penggunaan tulisan Jawi sebagai kepala surat rasmi?

Di mana letaknya isu agama dalam surat-surat rasmi kerajaan, penyampaian maklumat menerusi platform media sosial rasmi, penggunaan tulisan Jawi dalam kenyataan-kenyataan rasmi di kawasan-kawasan awam dan nama jalan?

Kenyataan-kenyataan rasmi di kawasan-kawasan awam dan nama jalan terletak di bawah Kementerian Kerajaan Tempatan, pembelajaran tulisan Jawi pula terletak di bawah Kementerian Pendidikan.

Cadangan ini melibatkan pelaksanaan oleh semua kementerian dan jabatan. Tidakkah menteri-menteri berkenaan membangkit isu-isu yang melibatkan kementerian masing-masing?

Mengikut Menteri Agama, cadangan itu mendapat sokongan penuh daripada semua ahli Jemaah Menteri. Soalan: Adakah isu mengenai persediaan untuk melaksanakannya dibincang?

Cadangan itu dikemukakan dan diluluskan oleh Jemaah Menteri pada hari Rabu 08 Julai 2020, pengumuman dibuat pada hari Khamis 09 Julai 2020 dan pelaksanaan dimulakan pada hari Jumaat 10 Julai 2020.

Pengumuman itu disiarkan oleh akhbar-akhbar pada hari Jumaat yang sama. Berapa orang penjawat awam daripada Ketua Setiausaha Negara ke bawah yang pergi ke pejabat pagi itu mengetahui mereka mempunyai satu tanggungjawab baharu dan apa persediaan mereka telah buat untuk melaksanakannya?

Kita ambil misalan yang paling mudah: tulisan Jawi hendaklah digunakan bagi surat menyurat rasmi kerajaan.

Adakah komputer-komputer penjawat awam telah dibuat setting untuk membolehkannya digunakan bagi menaip tulisan Jawi?

Tahukan penjawat-penjawat awam itu menaip Jawi? Tahukan penerimanya membacanya dan membalas surat-surat itu dengan menggunakan tulisan Jawi?

Itu hanya untuk menulis surat-surat rasmi. Bayangkan keterangan-keterangan saksi dan hujah-hujah peguam di semua mahkamah hendah dialih susun (transcribed) kepada tulisan Jawi untuk hakim-hakim menulis alasan penghakiman dalam tulisan Jawi yang akan dijadikan rekod rayuan untuk dibaca oleh hakim-hakim rayuan!

Bagaimana ia hendak dilaksanakan di sekolah-sekolah? Adakah setiap hari Jumaat guru-guru akan dikehendaki menulis nota dan soalan-soalan dengan tulisan Jawi dan pelajar-pelajar menyalin dan menjawabnya dengan tulisan Jawi juga?

Saya percaya, 99 peratus guru dan pelajar tidak boleh melakukannya yang bererti mereka semua perlu belajar, diajar atau membiasakan diri dengan menulis dan membaca tulisan Jawi.

Dengan sukatan pelajaran tertunggak selama lima bulan kerana wabak COVID-19, kita menambahkan lagi perkara yang perlu diajar. Adakan semua ini difikirkan? Banyak misalan lagi boleh diberi.

Yang jelas ialah pengumuman itu dibuat tanpa apa-apa persediaan. Seorang menteri yang berlatarbelakangkan akademik, pengetua pondok moden dan seorang mufti mungkin tidak dapat membayangkan semua itu sebagai akibat cadangan dan pengumuman yang dibuatnya.

Bagaimana dengan pegawai-pegawainya? Adakah mereka juga tidak terfikir atau takut menasihatkan menteri?

Saya percaya, pada hari Jumaat pertama itu tidak ada apa-apa substantif yang berlaku. Yang berlaku hanyalah riuh rendah sokongan dan bantahan, kutuk mengutuk antara kumpulan-kumpulan berlawanan.

Bandingkan dengan apa yang dilakukan oleh menteri berketurunan Cina PH dan timbalan menteri berketurunan Cina Perikatan Nasional (PN): senyap-senyap mereka menggunakan bahasa Cina dalam urusan rasmi kerajaan.

Saya tidak hairan, seperti banyak perkara yang pernah berlaku, tidak lama selepas pengumuman dibuat dan riuh rendah sokongan dan bantahan, ia akan mati tidak berkubur.

Bahawa cadangan itu dibawa oleh Menteri Agama yang memilih pula hari Jumaat untuk dijadikan hari Jawi menunjukkan bahawa beliau yang berasal dari Terengganu, berlatar belakang agama, berfikir bahawa tulisan Jawi itu adalah hal ehwal agama.

Itu telah memberi alasan kepada Timbalan Presiden Gerakan, Oh Tong Keong menuduh bahawa “pihak sana ada agenda yang lebih besar tersembunyi di belakang tabir”.

Sokongan Dewan Bahasa dan Pustaka memanglah boleh dijangka. Alasan bahawa tulisan Jawi digunakan beratus-ratus tahun oleh kesultanan Melayu dalam semua bidang termasuk undang-undang adalah alasan biasa yang diberi oleh ahli-ahli akademik. Itu adalah fakta sejarah yang tidak boleh dinafikan.

Tetapi kita harus ingat bahawa pada masa itu tulisan Rumi belum tiba ke rantau ini. Mesin taip belum ada. Semua dokumen ditulis dengan tangan.

Maka tulisan Jawilah satu-satunya pilihan pada masa itu. Keadaan berubah dengan kedatangan tulisan Rumi, apatah lagi mesin taip yang menggunakan huruf Rumi yang lebih mudah dipelajari dan digunakan.

Harga mesin taip huruf Rumi juga lebih murah daripada mesin taip huruf Jawi. Maka tulisan Rumi mempunyai kelebihan. Kedatangan komputer menguatkan lagi penggunaan tulisan Rumi.

Kita tidak perlu menangisi tulisan Jawi kerana tempatnya diambil alih oleh tulisan Rumi. Ia hanya satu jenis tulisan, satu alat yang, seperti semua alat, sesuai untuk tujuan tertentu pada suatu masa dan kurang sesuai pada suatu masa lain.

Unta amat penting sebagai alat pengangkutan selama beribu tahun. Sekarang tidak lagi.

Kita pergi kepada komen-komen netizen-netizen Cina itu. Saya sengaja memperturunkan komen-komen mereka itu supaya pembaca dapat membaca sendiri apa yang dikatakan mereka dan membayangkan apakah jenis manusia mereka itu.

Kita perhatikan, terutama sekali semenjak pemerintahan Pakatan Harapan(PH), demikianlah reaksi mereka terhadap sesuatu yang berkaitan atau yang mereka kaitkan dengan Melayu/Islam. Nampaknya itulah budaya mereka.

Janganlah kerana marah, kita juga terikut-ikut dengan budaya mereka. Apabila anjing menyalak kepada kita, kita tidak menyalak balik kepadanya.

Sebab kita berbeza daripadanya. Kita gunakan hujah-hujah yang lebih baik untuk mengatasi mereka.

Saya sungguh tidak faham mengapa mereka benci sangat kepada tulisan Jawi. Ada yang menyamakannya dengan bahasa Arab, sedangkan ia hanya huruf.

Saya masih ingat, dalam tahun 1950-an, jika kita pergi ke pekan-pekan di Semenanjung Malaysia, papan-papan tanda kedai yang menggunakan tulisan Jawi adalah pajak-pajak gadai kepunyaan orang Cina.

Sebabnya ialah kerana pada masa itu kebanyakan orang Melayu dari kampung-kampung hanya boleh membaca tulisan Jawi. Tuan-tuan punya pajak gadai itu mengguna tulisan Jawi kerana mereka nampak ia menguntungkan mereka.

Sekarang orang-orang Cina tidak nampak tulisan Jawi menguntungkan mereka, sebaliknya mereka takut ia akan merugikan mereka (kerana mereka mengaitkannya dengan agama Islam, Menteri Agama juga membuat kesilapan yang sama), maka mereka menentang.

Biar apa pun, peristiwa ini ada juga hikmahnya. Orang Melayu yang masih boleh berfikir akan dapat melihat hati perut orang Cina. Mereka inilah yang berada dalam DAP, MCA dan Gerakan. Masihkah orang Melayu hendak menyerah kawasan majoriti Melayu kepada mereka?

Apakah yang hendak dicapai dengan mengisytiharkan hari Jumaat sebagai hari Jawi itu? Dua perkataan digunakan oleh Menteri Agama dan Pengerusi Lembaga Pengelola DBP, Profesor Datuk Dr Awang Sariyan iaitu untuk “memperkasa” dan “memartabatkan” tulisan Jawi.

Apakah yang dimaksudkan dengan “memperkasa” dan “memartabatkan tulisan Jawi? Adakah dengan menjdikannya kepala surat rasmi kementerian dan jabatan, dengan menggunanya bagi menulis papan tanda jalan raya yang hapir tidak dibaca; yang menyebabkan tulisan huruf Rumi terpaksa dikecilkan dan sukar dibaca oleh pemandu, di samping menambahkan kos, kita memperkasakan dan memartabadkan tulisan Jawi?

Sudah lebih daripada enam puluh tahun kita memilih tulisan Rumi untuk digunakan bagi urusan rasmi kerajaan. Itu kita lakukan setelah menimbang semua faktor, yang paling penting ialah kesesuaian dengan kegunaan pada masa ini.

Kita telah dengan betulnya memilih tulisan Rumi untuk tujuan itu, tak usahlah mengadakan masalah, hanya kerana sentimen. Rakyat Malaysia menghabiskan terlalu banyak masa dan tenaga mengadakan masalah, membesarkannya dan berbalah mengenainya.

Tulisan Jawi boleh digunakan dalam pentadbiran. Tetapi, pilihlah di mana sesuai, tanpa menggantikan langsung tulisan Rumi, seperti di pejabat Raja-Raja, pejabat dan majlis agama Islam, pejabat mufti, muzium dan lain-lain.

Jika di Kelantan dan Terengganu, pada masa ini pun, masih banyak orang yang lebih mahir dengan tulisan Jawi, tidak ada salahnya kenyataan-kenyataan awam ditulis dalam tulisan Jawi di samping tulisan Rumi. Asasnya hendaklah keperluan, bukan sentimen.

Kiranya ada orang berfikir bahawa ini adalah pandangan seorang mantan hakim mahkamah sivil yang tidak tahu menulis dan membaca tulisan Jawi, biarlah saya maklumkan bahawa saya terdiri daripada generasi sebelum Merdeka yang bersekolah Melayu, di mana tulisan Jawi lebih diutamakan.

Sepanjang hidup saya, sehinggalah saya tidak boleh menulis lagi kerana tangan saya kebas akibat masalah urat saraf, saya menggunakan tulisan Jawi untuk mengambil nota peribadi saya sebab saya menulis Jawi lebih cepat daripada Rumi.

Tetapi, saya menggunakan tulisan Rumi apabila mengambil nota keterangan semasa bersidang di mahkamah kerana itu urusan rasmi, ia lebih sesuai dan nota itu akan ditaip oleh jurutaip atau setiausaha saya, ada Melayu dan bukan Melayu, yang tidak boleh membaca nota saya jika diambil dalam tulisan Jawi.

Biar apa pun, semenjak orang Melayu memeluk agama Islam dan selagi mereka beragama Islam, mereka telah dan akan terus mempelajari tulisan Jawi untuk membaca Al-Quran dan melakukan amalan agama mereka.

Generasi sebelum Merdeka yang tidak bersekolah dan dikategorikan sebagai buta huruf pun kenal huruf Jawi dan boleh membaca Al-Quran. Apatah lagi sekarang apabila tulisan Jawi diajar di sekolah kebangsaan semenjak sekolah rendah lagi. Ertinya, tulisan Jawi tidak akan hilang daripada masyarakat Melayu.

15 07 2020

Penafian: Artikel ini adalah pandangan penulis. Ia tidak mewakili pendirian rasmi Ikatan Muslimin Malaysia (Isma), mahupun Ismaweb.net.


1,200 peluru berpandu negara haram tak meletup dimusnahkan

GAZA, 26 Syawal 1442H, Isnin – Sebanyak 1,200 peluru berpandu yang tidak meletup, serta peluru tangki dan artileri yang ditembakkan oleh tentera Israel semasa serangannya baru-baru ini di Semenanjung Gaza yang dikepung, dimusnahkan pada hari Sabtu, kata pihak berkuasa tempatan, lapor Anadolu.

Pasukan kejuruteraan bahan letupan membuang sisa daripada pengeboman rejim Zionis selama 11 hari di wilayah yang berlainan, kata jurutera bahan letupan di bawah Kementerian Dalam Negeri Gaza, Muhammad Miqdad kepada Anadolu Agency.

Miqdad mengatakan bahawa jika bom yang dijatuhkan oleh Israel meletup ketika itu, ia akan menyebabkan pembunuhan beramai-ramai di kawasan berdekatan.

Justeru, beliau meminta badan-badan antarabangsa seperti Jawatankuasa Antarabangsa Palang Merah untuk memantau pekerjaan di lapangan dan menyediakan peralatan yang diperlukan.

Miqdad mengatakan bahawa rejim Israel menyekat kemasukan peralatan pelindungan yang digunakan oleh pasukan pelupusan bom di Semenanjung Gaza dan menambah bahawa ini menjadikan kerja mereka lebih sukar.

Gencatan senjata yang berlaku pada awal pagi 21 Mei mengakhiri pengeboman Israel selama 11 hari di Semenanjung Gaza.

Serangan di Gaza dan Tebing Barat mengorbankan sekurang-kurangnya 289 orang, termasuk wanita dan kanak-kanak, selain meninggalkan jejak kehancuran.

Pusat kesihatan dan pejabat media serta sekolah adalah antara struktur yang disasarkan. – Agensi


Belanjawan pertama Perikatan Nasional lulus

KUALA LUMPUR, 29 Rabiulakhir 1442H, Selasa – Belanjawan pertama kerajaan Perikatan Nasional (PN) diluluskan di Dewan Rakyat hari ini apabila Rang Undang-undang Perbekalan 2021 (Belanjawan 2021) itu memperoleh sokongan majoriti ahli Parlimen.

Rang undang-undang itu diluluskan melalui undi belah bahagian selepas bacaan kali ketiga oleh Menteri Kewangan Tengku Datuk Seri Zafrul Tengku Abdul Aziz yang menyaksikan 111 ahli Parlimen bersetuju, 108 tidak bersetuju dan seorang tidak hadir.

Terdahulu, cubaan ahli Parlimen blok pembangkang untuk menggagalkan rang undang-undang tersebut ketika selesai penggulungan peringkat jawatankuasa, juga tidak berhasil apabila undi bahagian menyaksikan keputusan sama.

Rang Undang-Undang Perbekalan 2021 itu melalui tempoh 10 hari perbahasan dan penggulungan oleh setiap kementerian di peringkat jawatankuasa selepas diluluskan di peringkat dasar pada 26 Nov lepas.

Pada peringkat jawatankuasa, sembilan kementerian berdepan proses undi belah bahagian sebelum diluluskan iaitu Kementerian Kewangan; Kementerian Perusahaan Perladangan dan Komoditi; Kementerian Wilayah Persekutuan; dan Kementerian Perdagangan Antarabangsa dan Industri.

Turut melalui proses undi belah bahagian ialah Jabatan Perdana Menteri; Kementerian Pelancongan, Seni dan Budaya; Kementerian Pengangkutan; Kementerian Perumahan dan Kerajaan Tempatan; serta Kementerian Komunikasi dan Multimedia.

Peruntukan mencecah RM322.5 bilion dicadangkan di bawah belanjawan tersebut, iaitu jumlah terbesar dalam sejarah negara, bagi membantu kerajaan mendepani pandemik COVID-19 dan impaknya terhadap kehidupan rakyat dan ekonomi negara.

Persidangan Dewan Rakyat bersambung esok. – Bernama


Bukan sekadar cuci simen, Rina juga cuci kesan najis unggas dan cicak: JKM

KUALA LUMPUR, 22 Jamadilawal 1443H, Isnin – Jabatan Kebajikan Masyarakat (JKM) memperjelas isu tular yang mendakwa Menteri Pembangunan Wanita, Keluarga dan Masyarakat, Datuk Seri Rina Mohd Harun hanya ‘berposing’ mencuci simen bersih ketika terlibat dalam operasi pasca bencana banjir, semalam.

Kenyataan JKM memaklumkan, keterlibatan Rina bukan sekadar mencuci simen di Sekolah Kebangsaan Salak Tinggi, yang dijadikan pusat pemindahan sementara (PPS), malah beliau turut melakukan kerja-kerja pembersihan dan susun atur logistik lain di sekolah itu.

“JKM selaku jabatan yang menguruskan operasi ini telah memohon kesudian YB Datuk Seri Rina untuk mencuci kesan-kesan najis unggas dan cicak yang dilaporkan oleh pihak sekolah sukar dicuci sebelum ini.

“Memandangkan peralatan jet air sedia ada di lokasi pembersihan, YB Datuk Seri Rina tidak menolak pelawaan JKM dan beliau melakukan kerja tersebut dengan dada yang lapang dan hati yang terbuka,” menurut kenyataan itu.

Kenyataan itu menyebut JKM amat berbesar hati atas kesudian Rina untuk turut serta dalam operasi tersebut.

Beliau bukan sekadar terlibat dalam pembersihan kawasan malah bersama-sama Sukarelawan Keluarga Malaysia mengemas bilik darjah, menyapu lantai dan tingkap bilik darjah, menyusun atur meja dan kerusi pelajar supaya keadaan kembali seperti sediakala memandangkan sesi persekolahan akan dibuka tidak lama lagi.

Menurut JKM, Rina turut mengemas khemah yang digunakan oleh mangsa banjir untuk simpanan bagi kegunaan pada masa akan datang.

“JKM berasakan tidak adil para warganet membuat tohmahan dan memperlekeh usaha dan penglibatan YB Datuk Seri Rina dalam operasi pembersihan ini,” katanya.

JKM turut menyeru dan mengalu-alukan lebih ramai rakyat tampil mendaftar serta terlibat sebagai Sukarelawan Keluarga Malaysia dalam misi membantu operasi pasca banjir daripada membuat dan menyebarkan provokasi yang tidak bermanfaat.
– Bernama


China mahu bina pangkalan tentera di Asia Tenggara?

BANGI, 13 Safar 1442H, Khamis – Pentagon mendedahkan China kini sedang mempertimbangkan untuk membina pangkalan tentera di lima negara Asia Tenggara: Kemboja, Indonesia, Myanmar, Thailand dan Singapura.

Penyelidik PhD di Faculty of Governance and Global Affairs, Leiden University, Belanda, Abdul Muein Abadi berkata, laporan Pentagon itu memperincikan bahawa terdapat tiga kemungkinan model logistik ketenteraan yang sedang dipertimbangkan Beijing saat ini.

Katanya, model pertama adalah akses kepada infrastruktur komersial di seberang laut sepertimana kehadiran tentera China di Djibouti sejak tahun 2017.

Manakala, model kedua adalah kelengkapan logistik eksklusif buat tentera laut China dengan perkongsian lokasi infrastruktur komersial.

Sementara model ketiga pula adalah pangkalan tentera dengan penempatan tentera China.

“Mengulas Laporan Tahunan Pentagon itu, Sarjana Ian Storey dari Institut ISEAS, Yusuf Ishak melakukan penilaian ke atas kesemua negara Asia Tenggara tersebut bagi menentukan negara mana yang berkemungkinan besar menjadi lokasi pangkalan tentera China pertama di rantau ini.

“Singapura sememangnya ada menandatangani perjanjian pertahanan dengan China pada Oktober 2019 yang menyentuh mengenai komitmen logistik ketenteraan antara kedua-dua negara.

“Bagaimanapun, Singapura ialah sekutu paling rapat Amerika Syarikat (AS) di Asia Tenggara dengan akses tentera AS di fasiliti komersial Singapura iaitu Dermaga Sembawang,” katanya dalam satu artikel yang disiarkan di Sinar Harian, hari ini.

Berbeza pula keadaannya dengan Indonesia yang tegas menolak sebarang kemungkinan pembinaan pangkalan tentera China melalui penafian Menteri Luar Negeri, Retno Marsudi.

Thailand pula, kata Abdul Muein, berada dalam proses lonjakan hubungan ketenteraan dengan China.

“Bangkok bakal membina kelengkapan pengeluaran kereta kebal dan kenderaan lain yang dibeli dari China oleh tentera Thailand di negara mereka.

“Namun, lokasi geografi Thailand yang relatifnya jauh dari Selat Melaka dan Laut China Selatan menjadikan Thailand kurang menarik berbanding negara Asia Tenggara yang lain,” katanya.

Atas faktor itu, beliau berkata, terdapat dua buah negara lain yang dilihat menjadi sasaran yang lebih relevan sebagai lokasi pangkalan tentera China di Asia Tenggara iaitu Myanmar dan Kemboja.

Beliau berkata, Myanmar yang terletak berhampiran di Laut Andaman menawarkan kawalan dari sebelah barat Selat Melaka – gerbang pintu masuk majoriti import tenaga ke China yang boleh digugat AS melalui sekutu Indo-Pasifiknya, India.

China juga, jelasnya, melabur besar di Myanmar melalui Inisiatif Jalur dan Jalan (BRI) seperti Pelabuhan Kyaukphyu.

“Namun, disebabkan sekatan perlembagaan Myanmar, Pelabuhan Kyaukphyu hanya berpotensi menjadi lokasi persinggahan sementera Tentera Laut China dan bukannya pangkalan tentera tetap.

“Kemboja sebaliknya menjadi alternatif yang signifikan buat China. Terletak di barat Laut China Selatan, Kemboja bukan sahaja menawarkan lokasi kritikal buat akses China ke atas Kepulauan Paracels yang dituntutnya di Laut China Selatan

“Bahkan, ia juga begitu hampir dengan Vietnam, negara pencabar utama China di Kepulauan Paracels,” katanya.

Mengulas lanjut, beliau berkata, jika dahulu Vietnam yang disokong Kesatuan Soviet berjaya menumbangkan rejim Pol Pot Kemboja yang disokong China, nampaknya hari ini sejarah bakal berulang.

“Sekiranya Kemboja benar-benar mengizinkan China membina pangkalan tentera di negara mereka. Vietnam pastinya tidak akan berdiam diri.

“Sebagai negara yang pernah menumbangkan tiga kuasa besar iaitu Perancis sewaktu Perang Indo China, AS sewaktu Perang Vietnam, dan China sewaktu era Deng Xiaoping, Vietnam hari ini jauh lebih maju. Bagaimana pula dengan kita?,” katanya.


Format peperiksaan SPM 2020 kekal seperti sedia ada

BANGI, 26 Jamadilakhir 1442H, Isnin – Format peperiksaan Sijil Pelajaran Malaysia (SPM) bagi tahun 2020 masih kekal seperti sedia ada.

Perkara itu ditegaskan Lembaga Peperiksaan Kementerian Pendidikan (LP KPM) dalam satu kenyataan hari ini, sebagai merujuk laporan akhbar Sinar Harian, semalam.

Menurut LP KPM, laporan bertajuk ‘Wajah Baharu SPM’ di muka hadapan, ‘SPM bakal dirombak’ pada muka surat dua dan ‘Peperiksaan boleh buka buku’ di muka surat tiga menimbulkan banyak kekeliruan kepada orang ramai, khususnya calon SPM 2020.

“LP KPM juga ingin menegaskan bahawa laporan akhbar Sinar Harian berkaitan format peperiksaan SPM pada masa hadapan adalah tidak benar dan LP KPM tidak pernah membuat sebarang pengesahan berhubung perkara tersebut.

“Sekiranya terdapat sebarang perubahan kepada format peperiksaan SPM dan sistem pentaksiran, LP KPM akan memaklumkan secara rasmi kepada orang ramai,” katanya.


Jawi harta tersembunyi dalam warisan Islam

KUALA LUMPUR, 6 Rabiulawal 1442H, Jumaat – Seni tersebar di luar ruang lingkup sempadan politik dan wilayah geografi dengan penuh kehalusan selain menjadi medium ekspresi dan komunikasi paling berkesan sepanjang sejarah kehidupan, kata ahli sejarah kesenian dan Indologi yang berpusat di Malaysia.

Profesor Dr Amir H. Zekrgoo yang telah menghasilkan karya seni selama lebih 40 tahun, percaya “karyawan seni adalah duta budaya kita yang sebenarnya dan memudahkan interaksi antara negara mereka dan membantu mempromosi keamanan serta persaudaraan.”

“Seni memberi kesahihan kepada sebuah peradaban … tidak kira seberapa maju teknologi, dan ia tidak boleh digelar ‘peradaban’ jika tidak menghasilkan dan meninggalkan nilai seni yang tinggi.

“Tidak dinafikan peradaban tertinggi turut melalui zaman kegelapan … bahkan kesenian pernah mencatat fasa paling gelap dalam sejarah manusia,” katanya kepada Bernama dalam wawancara eksklusif di kediamannya di sini, baru-baru ini.

Pelukis dan jurugambar berusia 63 tahun itu berkata sejak menetap 40 tahun di negara barat, timur dan Islam, beliau berasa bertuah kerana mempunyai pengalaman menyaksikan kepelbagaian dan kekayaan hasil seni mereka.

Zekrgoo, Felow Profesor Manuskrip Timur Tengah di Universiti Melbourne dan bekas Profesor Seni Islam dan Oriental di Institut Antarabangsa Tamadun Islam dan Alam Melayu (ISTAC), UIAM, sudah menghasilkan banyak Manuskrip Islam dan menekankan pentingnya manuskrip Jawi sebagai Warisan Asia Tenggara yang perlu dikongsi.

“Huruf dan manuskrip sejarah yang ditulis dalam Jawi dihiasi dengan unsur-unsur yang mencerminkan nilai estetika, adalah harta tersembunyi dalam warisan Islam.

“Terputusnya generasi baharu daripada warisan sejarah mereka yang kaya kerana ketidakmampuan membacanya sesuatu yang dikesalkan,” katanya, sambil menambah sering memasukkan mengenai tulisan Jawi dalam ceramahnya mengenai Sejarah Seni Islam ketika di ISTAC.

Ditanya bagaimana Malaysia memberi kesan dalam karya seninya, Zekrgoo – yang telah menetap di Kuala Lumpur bersama keluarganya selama lebih 20 tahun – berkata negara ini mempengaruhi karyanya melalui pemikiran dan estetika sehingga beliau menghasilkan sebahagian besar kaligrafinya di Malaysia.

Zekrgoo, pakar dalam kajian perbandingan seni keagamaan sedang menterjemahkan Ramayana, satu epik Sanskrit India kuno, ke dalam bahasa Parsi.

Beliau yang pernah tinggal di India selama hampir 10 tahun dan fasih berbahasa Hindi, sudah menghasilkan 16 buku dan lebih 100 artikel dalam bahasa Parsi, Inggeris dan Urdu. – Bernama


Kes pinda laporan audit: Mahkamah Rayuan kekal pembebasan Najib, Arul Kanda

PUTRAJAYA, 26 Safar 1445H, Selasa – Mahkamah Rayuan hari ini mengekalkan keputusan Mahkamah Tinggi yang membebas dan melepaskan bekas Perdana Menteri, Datuk Seri Najib Tun Razak dan bekas Ketua Pegawai Eksekutif 1Malaysia Development Berhad (1MDB) Arul Kanda Kandasamy, daripada pertuduhan meminda laporan audit 1MDB.

Keputusan itu dibuat tiga hakim Mahkamah Rayuan Hakim Datuk Hadhariah Syed Ismail, Datuk Ahmad Zaidi Ibrahim dan Datuk Azmi Ariffin yang menolak dua notis rayuan dikemukakan pihak pendakwaan.

Perkara itu selepas pihak pendakwaan gagal untuk mengemukakan petisyen rayuan dalam tempoh yang ditetapkan dan mereka juga tidak mengemukakan sebarang permohonan untuk melanjutkan tarikh memfailkan petisyen rayuan.

Hakim Hadhariah berkata, mengikut undang-undang, notis rayuan dianggap telah luput dan menjadi tidak sah apabila petisyen rayuan tidak difailkan mengikut masanya dan tidak terdapat permohonan daripada pendakwaan untuk lanjutan masa.

Pada prosiding hari ini Timbalan Pendakwa Raya Datuk Yusaini Amer Abdul Karim memaklumkan kepada mahkamah bahawa, pihak pendakwaan berhasrat untuk memfailkan permohonan mendapatkan lanjutan masa bagi mengemukakan petisyen rayuan. Bagaimanapun Peguam Datuk N.Sivananthan yang mewakili Arul Kanda dan Tan Sri Muhammad Shafee yang mewakili Najib, membantahnya.

Pada 3 Mac tahun ini, Hakim Mahkamah Tinggi Mohamed Zaini Mazlan (kini hakim Mahkamah Rayuan) membebaskan Najib dan Arul Kanda tanpa memanggil mereka untuk membela diri.

Pihak pendakwaan kemudiannya mengemukakan notis rayuan kepada Mahkamah Rayuan pada 9 Mac tahun ini.

Bagaimanapun, pihak pendakwaan telah tidak memfailkan petisyen rayuan mereka dalam tempoh masa yang ditetapkan dan juga tidak memfailkan apa-apa permohonan untuk lanjutan masa untuk memfailkan petisyen rayuan tersebut.

Menurut prosedur mahkamah, petisyen rayuan perlu difailkan dalam tempoh 10 hari selepas menerima rekod rayuan dari Pendaftar Mahkamah Tinggi. Petisyen rayuan itu akan mengandungi alasan mengapa pihak pendakwaan membuat rayuan ke atas keputusan Mahkamah Tinggi tersebut.

Najib, 70, yang sedang menjalani hukuman penjara 12 tahun kerana menyeleweng dana SRC International Sdn Bhd, didakwa menggunakan kedudukannya untuk mengarahkan pindaan dilakukan terhadap laporan akhir audit 1MDB sebelum dibentangkan kepada Jawatankuasa Kira-Kira Wang Negara (PAC), bagi mengelak sebarang tindakan diambil terhadapnya.

Arul Kanda, 45, pula didakwa bersubahat dengan Najib dalam membuat pindaan tersebut bagi melindungi bekas perdana menteri itu daripada tindakan tatatertib, sivil atau jenayah berkaitan 1MDB.

Perbuatan itu didakwa dilakukan di Kompleks Jabatan Perdana Menteri, Putrajaya antara 22 dan 26 Februari 2016. – Bernama


KPT tubuh jawatankuasa mantap tadbir urus kebajikan siswa di IPT

BANGI, 14 Zulhijjah 1443H, Khamis – Kementerian Pengajian Tinggi (KPT) menubuhkan Jawatankuasa Tindakan Sara Hidup Siswa Keluarga Malaysia dalam menyokong dan memantapkan tadbir urus serta kecekapan penyaluran bantuan kebajikan kepada siswa di institusi pendidikan tinggi (IPT).

Jawatankuasa induk itu akan dipengerusikan oleh Menteri Pengajian Tinggi, Datuk Dr Noraini Ahmad, sementara Naib Canselor, Rektor atau Pengarah akan mempengerusikan jawatankuasa pelaksana di peringkat institusi.

Noraini berkata, mesyuarat pertama pada 12 Julai lalu telah bersetuju untuk memberikan pengecualian bayaran sewaan selama enam bulan kepada Pengusaha Kafeteria dan Penyedia Perkhidmatan Makanan di kampus institusi pendidikan tinggi awam (IPTA).

Beliau berkata, pengecualian diberikan supaya tanggungan kos boleh diserap bagi penurunan harga makanan yang dijual kepada pelajar.

Selain itu, jawatankuasa juga bersetuju menu Keluarga Malaysia yang bernilai RM3.50 di bawah inisiatif Food Basket Siswa hendaklah bersesuaian dan mengambil kira kepelbagaian komposisi kaum di IPT.

“Bagi memantau kenaikan harga atau kos barangan dan perkhidmatan yang melibatkan sara hidup siswa di IPT, Pasukan Pemantau KPT – Kos Sara Hidup Siswa (KPTPantau) akan melaksanakan pemantauan secara berterusan.

“Pemerkasaan inisiatif Food Bank Siswa menerusi penubuhan Hab Food Bank Siswa yang akan berperanan sebagai pusat pengumpulan dan pengagihan barang keperluan siswa,” katanya dalam kenyataan, hari ini.

Noraini berkata, enam hab akan ditubuhkan mengikut zon iaitu Zon Utara, Zon Tengah, Zon Timur, Zon Selatan, Zon Sabah dan Zon Sarawak.

Katanya, sebagai projek rintis, Universiti Kebangsaan Malaysia (UKM) bersetuju untuk beroperasi sebagai hab bagi Zon Tengah.

“Kadar upah bagi Program Job on Campus (JoC) akan diteliti semula agar selaras dengan Perintah Gaji Minimum 2022 oleh pihak kerajaan.

“Pihak IPT turut disaran untuk meningkatkan jumlah penempatan JoC supaya lebih ramai pelajar khususnya golongan berkeperluan dibantu dan memperoleh manfaat menerusi program tersebut,” katanya.

Beliau berkata, sebuah pelan tindakan yang holistik, sinergi dan mampan akan dibangunkan sebagai panduan kepada IPT dalam usaha memperkasakan kebajikan siswa.

“Selain daripada aspek kos makanan, pelan ini turut mengambil kira konteks sara hidup siswa yang lebih luas.

“Ini termasuklah aspek keperluan pengajaran dan pembelajaran (seperti pelan data dan peranti), penginapan, pengangkutan dan yuran,” katanya.

Noraini berkata, KPT juga akan mengadakan perbincangan lanjut bersama Kementerian Kewangan bagi melihat kebolehlaksanaan pemberian rebat atau pengecualian cukai kepada penyumbang yang menyalurkan tajaan dalam pelbagai bentuk, termasuklah bantuan tunai, barangan atau perkhidmatan berkaitan keperluan siswa.

Katanya, ini bagi menggalakkan kolaborasi bersama pihak korporat, industri dan juga orang perseorangan.

Dalam pada itu, jawatankuasa bersetuju kekerapan pergerakan pengangkutan di dalam dan luar kampus oleh pihak IPT ditambah.

“Menjadi harapan saya agar semua inisiatif yang berpaksikan hasrat memperkasakan kebajikan pelajar di IPT ini akan mendapat sokongan serta kerjasama penuh semua pihak termasuk warga IPT, pelajar dan agensi luar bagi memastikan kejayaan pelaksanaannya,” katanya.


Satu perempat pesakit cacar monyet hidap HIV, STI

LONDON, 2 Zulhijjah 1443H, Sabtu – Pesakit cacar monyet di United Kingdom (UK) dikesan mempunyai simptom yang ketara berbeza daripada kebiasaan, menurut penyelidik di London.

Kajian terhadap 54 pesakit di klinik kesihatan seksual London pada Mei lalu mendapati, pesakit melaporkan kurang alami simptom demam dan keletihan, selain lebih banyak luka kulit di kawasan kemaluan serta dubur berbanding biasanya dilihat pada kes cacar monyet.

Cacar monyet – penyakit virus yang biasanya agak ringan dan diisytihar endemik di beberapa negara barat dan tengah Afrika – telah merekodkan 5,000 kes dan satu kematian di luar kawasan itu terutamanya Eropah sejak awal Mei.

Menurut Pertubuhan Kesihatan Sedunia (WHO), kes juga meningkat di negara-negara di mana ia lebih kerap merebak.

Penyelidikan dari London yang diterbitkan dalam Jurnal Penyakit Berjangkit Lancet mengikuti cadangan badan kesihatan awam seperti Pusat Kawalan dan Pencegahan Penyakit Amerika Syarikat, bahawa wabak itu – yang merebak terutamanya di kalangan lelaki berhubungan seks sejenis – menunjukkan keadaan luar biasa.

Penyelidik berkata, definisi kes harus dikaji semula untuk mengelakkan kes terlepas pandang, terutamanya kerana cacar monyet boleh meniru jangkitan seksual (STI) biasa lain seperti herpes dan sifilis.

Kajian itu juga mendapati bahawa satu perempat daripada pesakit cacar monyet adalah HIV positif dan satu perempat mempunyai STI.

“Silap diagnosa jangkitan mungkin menyekat peluang untuk mengambil tindakan pencegahan penularan seterusnya,” kata Dr Ruth Byrne.

Cacar monyet diketahui merebak melalui hubungan rapat, dan penyelidik sedang berusaha menentukan sama ada ia juga boleh tersebar melalui air mani – definisi biasa dalam penularan seksual.-  Agensi


Pemuda ISMA teguh bersama PERZIM

BANGI, 27 Zulhijjah 1441H, Isnin – Satu kertas cadangan lengkap dengan fakta sejarah awal Bukit St Paul akan dikemukakan, dalam usaha menukar semula nama asalnya kepada Bukit Melaka.

Kertas cadangan berkenaan akan dikemukakan oleh Pemuda Ikatan Muslimin Malaysia (ISMA) dengan kerjasama Perbadanan Muzium Melaka (PERZIM) dan Pertubuhan- Pertubuhan Pembela Islam (PEMBELA).

Perkara itu telah diputuskan dalam pertemuan bersama PERZIM di Kompleks Warisan Melaka, hari ini.

Ketua Gerakan Massa Pemuda ISMA, Soufi Anual berkata, pihaknya meletakkan satu penanda aras baharu dalam usaha mengembalikan nama asal Bukit Melaka yang telah ditukar oleh Portugis kepada Bukit St Paul ketika menjajah Kota Melaka.

“Pemuda ISMA juga akan terus menggerakkan usaha mengumpul tandatangan persetujuan untuk mengembalikan nama tersebut yang kini sudah berjaya mengumpul sekitar 16,000 tandatangan warganegara yang patriotik dan bersetuju dengan tindakan tersebut,” katanya dalam kenyataan, hari ini.

Terdahulu, ISMA Melaka diketuai Ketua Perhubungan Negeri ISMA Melaka, Ustaz Ir Mohd Khoushaini Mohd Naim dan Yang Dipertua ISMA Melaka Tengah, Dr Khair Razlan Othman menyerahkan petisyen sokongan kepada PERZIM.

Petisyen yang mengumpul 16,388 tandatangan itu adalah tanda sokongan rakyat Malaysia terhadap cadangan PERZIM menukar semula nama Bukit St Paul kepada Bukit Melaka, bagi mengembalikan nilai sejarah bukit berkenaan.

Oleh itu, Saofi mempelawa mana-mana pertubuhan bukan kerajaan (NGO) atau pertubuhan lain untuk bersama Pemuda ISMA dalam merealisasikan usaha berkenaan.

“Mana-mana NGO, pertubuhan atau persatuan yang ada baik di Melaka mahupun di luar Melaka untuk sama-sama mengembleng tenaga bagi memastikan maruah tanah air yang dicalar Portugis satu ketika dahulu dapat ditebus kembali dengan kembalinya nama tempat bersejarah ini kepada Bukit Melaka,” katanya.


Hampir 150,000 penduduk di Gaza terpaksa berpindah: Pegawai EU

BRUSSELS, 25 Rabiulawal 1445H, Rabu – Ketua Dasar Luar Kesatuan Eropah (EU), Josep Borrell berkata pada Selasa bahawa pertempuran terkini antara Israel-Palestin menyebabkan pemindahan hampir 150,000 penduduk di Semenanjung Gaza.

Borrell berkata, Semenanjung Gaza kini amat memerlukan bantuan kemanusiaan, lapor Agensi Anadolu.

“Jumlah korban semakin meningkat di Gaza, dengan 150,000 orang hilang tempat tinggal dan situasi kemanusiaan sangat teruk,” katanya selepas mesyuarat tidak rasmi menteri-menteri luar dari negara-negara ahli EU.

Pada mesyuarat itu, menteri-menteri EU turut menegaskan pendirian mereka dalam pelbagai isu, termasuk pembebasan tebusan, perlindungan orang awam, menghormati undang-undang kemanusiaan antarabangsa.

Sehingga Selasa, jumlah rakyat Palestin yang terbunuh di Gaza mencecah 900, termasuk sekurang-kurangnya 260 kanak-kanak dan 200 wanita, menurut Kementerian Kesihatan yang berpangkalan di Gaza.

Sementara itu, jumlah mangsa yang cedera pula melebihi 4,500 orang.

Menurut Kementerian Kesihatan Israel pula, sekurang-kurangnya 1,200 warga Israel terbunuh dan lebih 2,806 yang lain cedera.

Israel juga telah memutuskan bekalan air dan elektrik ke Gaza yang memburukkan lagi keadaan kemanusiaan di kawasan terkepung itu.

Hampir 2.2 juta penduduk di Semenanjung Gaza telah hidup terkepung akibat pendudukan Israel sejak 2007.

Pertempuran terkini di Palestin yang melibatkan Hamas, pihak berkuasa di Gaza, dan rejim Israel sejak 7 Oktober telah mengakibatkan kehilangan ratusan nyawa kedua-dua belah pihak. – Bernama


Google, Apple ‘hapus’ nama Palestin ganti Israel tindakan provokatif

RAMALLAH, 27 Zulkaedah 1441H, Ahad – Kementerian Komunikasi dan Teknologi Maklumat Palestin mempertimbangkan kemungkinan memilih carian enjin lain sebagai alternatif kepada aplikasi Google sebagai respon terhadap penghapusan negara itu dari peta.

Kempen awam hangat dilancarkan semalam – setelah Google dan Apple mengeluarkan nama Palestin dari peta dalam talian mereka – dengan lebih dari satu juta pengguna menandatangani petisyen menuntut kedua-duanya secara jelas menyebut Palestin di peta mereka.

Menteri Komunikasi dan Teknologi Maklumat, Ishaq Sidr berkata, penghapusan Palestin dari dua peta gergasi itu berat sebelah terhadap penjajahan Israel dan pelanggaran hak asasi manusia Palestin.

Katanya, kementerian mengambil beberapa langkah untuk menangani penghapusan nama Palestin, termasuk memberi tekanan kepada Google dan Apple menerusi server mereka yang digunakan oleh beberapa syarikat Palestin.

“Untuk sementara waktu, kementerian telah menghubungi Google, Facebook dan perusahaan lain untuk memberi tekanan dan memaksa mereka menghormati naratif Palestin, namun respon mereka tidak seperti yang diperlukan,” katanya.

Sidr menegaskan bahawa kerajaan menggalakkan peranan kesatuan sekerja, penentangan popular dan Pergerakan Pemulauan, Perlucutan dan Sekatan (BDS) menekan Google dan Apple dari langkah tidak adil ini.

Terdahulu, aplikasi Google dan Apple secara rasmi membuang negara Palestin dari peta dunia mereka dan menggantinya dengan Israel.

Tindakan berkenaan disifatkan sebagai sangat provokatif hingga mencetuskan kemarahan ramai pihak terutama rakyat Palestin serta aktivis media sosial yang menyokong perjuangan negara yang ditindas Zionis itu.

Semenanjung Gaza yang dikepung dan Tebing Barat yang dijajah sebelum ini ada disebut serta ditanda di dalam lakaran peta Google.

Tetapi sejak Selasa lalu, syarikat teknologi multinasional yang berpusat di Amerika Syarikat (AS) itu telah menghapuskan nama Palestin dari semua petanya, hanya menganggap kedua-dua wilayah itu sebagai bahagian Israel.- Agensi


Harga RON97 naik 2 sen seliter

KUALA LUMPUR, 5 Zulkaedah 1442H, Rabu – Harga runcit petrol RON97 naik dua sen seliter daripada RM2.65 kepada RM2.67 seliter manakala RON95 dan diesel, masing-masing kekal RM2.05 serta RM2.15 seliter bagi tempoh 17 hingga 23 Jun ini.

Kementerian Kewangan dalam kenyataan hari ini memaklumkan harga itu berdasarkan penetapan harga runcit produk petroleum secara mingguan menggunakan formula Mekanisme Harga Automatik (APM).

“Bagi melindungi pengguna daripada kesan kenaikan harga sebenar minyak di pasaran global, kerajaan mengekalkan harga runcit petrol RON95 pada paras harga siling RM2.05 seliter dan diesel RM2.15 seliter, walaupun harga pasaran sebenar bagi kedua-dua produk telah meningkat melebihi paras harga siling yang telah ditetapkan,” menurut kenyataan itu.

Kementerian Kewangan juga memaklumkan kerajaan akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara. – Bernama


Kalimah Allah: Agenda tersirat pendukung pluralisme?

KITA musykil, kita hairan dan kita pelik.

Di mana hendak digunakan kalimah-kalimah Allah, Solat, Kaabah dan Baitullah dalam pendidikan Kristian mereka? Kita sangat-sangat memahami konsep ketuhanan Trinity mereka, sangat bertentangan dengan konsep ketuhanan Allah yang Esa dalam Islam. Apa tujuan sebenar mereka berebut kalimah Allah itu dari kita?

Kalau hujah mereka, kalimah Allah itu sudah diguna pakai sejak zaman jahiliyah lagi bagi orang-orang Arab yang beragama Kristian, ketahuilah, tercatat dalam sejarah, bahawa pada ketika itu ALLAH yang mereka percaya sama seperti konsep Rubbubiyah dalam Islam. Apabila ditanya “siapa yang mencipta alam?” Jawapannya pasti “Allah”.
Kerana memang mereka yakin, tuhan yang mencipta dunia ini adalah tuhan yang bernama ALLAH.

Namun, apabila ditanya, “siapakah tuhan mereka yang sepatutnya mereka tunduk dan patuh kepada perintah-perintahnya?”, jawapan mereka tidak lagi Allah semata-mata.”, kerana bagi mereka yang beragama Kristian, The Father, The Son and The Holy Spirit adalah jawapannya.

Maka kita keliru, apa sebenarnya tujuan mereka?

Penggunaan Solat dalam agama Kristian, mahu digunakan di mana? ‘Mass gathering’ mereka setiap pagi Ahad di gereja-gereja mereka itu mahu disamakan dengan istilah Solat kita dalam Islam? Untuk apa, dan kenapa bersungguh sangat mahukan istilah itu sekarang? Sejak bila penggunaan kalimah solat itu sama ertinya dengan upacara mereka di gereja?

Maka kita keliru sekali lagi, apa sebenarnya tujuan mereka?

Kaabah? Sejak bila mereka merasakan kepentingan perlunya ada satu Kaabah dalam pendidikan agama Kristian mereka? Di mana sebenarnya Kaabah mereka ini? Adakah di Masjidil Aqsa? Kenapa tidak gunakan sahaja istilah The Aqsa, atau apa sahaja istilah yang mereka gunakan selama ini? Kenapa perlu ‘dirampas’ kalimah Kaabah dari orang Islam?

Maka untuk kali yang ketiga, kita kembali keliru. Kita hairan, dan tertanya-tanya, apa sebenarnya tujuan mereka?

Terakhirnya, kalimah Baitullah juga mahu dikongsi penggunaannya dengan kita umat Islam yang telah sekian lama menggunakan kalimah Baitullah yang merujuk kepada Kaabah di Mekah. Apakah mereka juga percaya bahawa Baitullah itu merujuk kepada Kaabah yang dibina oleh Nabi Allah Ibrahim as, yang mereka namakan Abraham? Kenapa Kaabahnya saja nak diambil, tetapi tidak ajarannya? Kenapa kalimah Baitullah, hendak diguna? Untuk dirujukkan ke mana? Baitulmaqdis, yang selama ini mereka panggil Jerusalem? Atau Bethlehem? Teruskanlah dengan penggunaan kalimah-kalimah tersebut, yang selama ini sudah bertahun dan berkurun mereka guna tanpa sesiapa pun menghalang mereka.

Buat kesekian kalinya, kita tertanya-tanya. Kita rasa pelik dan hairan, lalu makin timbul rasa cuak dan curiga. Apa sebenarnya tujuan mahukan keempat-empat kalimah ini sekarang?

Bagi saya, niatnya sudah terang lagi bersuluh. Tujuannya memang untuk mengelirukan kita, terutama orang Melayu Islam. Mahu berkongsi istilah-istilah yang selama ini secara ekslusifnya diguna pakai oleh umat Islam di Malaysia, adalah supaya umat Islam keliru, terus dalam keliru dan lama-kelamaan akan beransur-ansur memberi toleransi dan menerima agama mereka sebagai sama dengan Islam.

Mereka mahu masyarakat terutama masyarakat Islam, menyangka bahawa seruan mereka adalah seruan Islam. Kerana apa? Kerana istilah-istilah penting ini serupa. Kita menyembah Allah yang sama, kita juga mengerjakan solat, ada Kaabah dan ada Baitullah!

Mereka mahu masyarakat keliru, lalu akhirnya berlembut hati dan sanggup bertoleransi kemudian menerima seruan mereka kerana seruan mereka sama seperti seruan Islam.

“Sesungguhnya agama disisi Allah, hanyalah Islam” ?

Akhirnya, kita sedar tujuan mereka, mereka hanya mahu ‘menawan’ hati masyarakat yang selama ini menggunakan kalimah-kalimah tersebut, agar masuk atau menerima agama mereka, agama Kristian yang sesat.

Bukankah usaha-usaha mereka ini sangat bertentangan dengan Perlembagaan Persekutuan Malaysia, dalam bab kebebasan beragama seperti dalam Perkara 11(4) yang berbunyi:

‘Undang-undang negeri dan berkenaan wilayah-wilayah Persekutuan Kuala Lumpur, Labuan dan Putrajaya, undang-undang Persekutuan boleh mengawal atau menyekat pergembangan apa-apa doktrin atau kepercayaan agama di kalangan orang yang menganut agama Islam.’

Dengan itu kita menyeru dengan kuat dan penuh sedar agar pihak Persekutuan, termasuk undang-undang dan mahkamahnya untuk mengawal dan menyekat usaha-usaha licik mereka untuk mengembangkan dakyah mereka kepada umat Islam, sesuai dengan peruntukan yang termaktub dalam Perlembagaan negara.

Kesimpulan jelas saya.

Untuk apakah tujuan mereka mahu berkongsi kalimah-kalimah Islam seperti Allah, Solat, Kaabah dan Baitullah ini, kalau bukan untuk ditujukan dan disasarkan kepada umat Islam itu sendiri? Untuk apa? Untuk ditukar agama mereka dari Islam kepada Kristian. Dan ini mesti dihalang, asbab paling minimanya, kerana ia bercanggah dengan Perlembagaan, apatah lagi dengan agama Islam yang mulia.

Datin Noorzaimen A Kadir
AJK Wanita Berjasa Pusat


Israel serang tentera Syria di Damsyik

DAMSYIK, 25 Ramadan 1443H, Rabu – Negara haram Israel melancarkan beberapa serangan peluru berpandu ke kawasan tentera Syria berhampiran ibu negara, Damsyik awal hari ini.

Media kerajaan yang memetik sumber pegawai tentera Syria mendakwa, peluru berpandu itu dilepaskan dari utara Israel selepas tengah malam, namun kebanyakannya ditembak jatuh.

Difahamkan, serangan itu berlaku beberapa jam selepas tentera Israel mendakwa sebuah dron rejim itu terhempas di sempadan Syria semalam, dan siasatan telah dibuka berhubung kes itu.

Setakat ini, tiada maklumat segera mengenai kematian, namun pihak tentera Syria masih melihat kesan pencerobohan itu.

Pemerhati Hak Asasi Manusia Syria yang berpangkalan di Britain berkata, beberapa peluru berpandu itu melanda kawasan berhampiran Lapangan Terbang Antarabangsa Damsyik di pinggir selatan ibu negara dan beberapa pinggir bandar.

Katanya, serangan itu disasarkan di kawasan tentera Syria serta beberapa pejuang yang disokong Iran.

Bagaimanapun, tiada sebarang maklum balas daripada tentera pengganas Israel mengenai serangan berhampiran Damsyik itu.

Ia adalah serangan terbaru ke atas Syria sejak 14 April, apabila beberapa peluru berpandu terkena pangkalan tentera Syria berhampiran Damsyik.

Israel telah melancarkan ratusan serangan ke atas sasaran di Syria, tetapi jarang mengakui atau membincangkan operasi sedemikian.-  Agensi


Turki guna hak kedaulatan kembalikan status Hagia Sophia

ISTANBUL, 19 Zulkaedah 1441H, Jumaat – Setelah berpuluh tahun Hagia Sophia dijadikan sebagai muzium, akhirnya tapak bersejarah di Istanbul itu akan kembali dibuka menjadi masjid.

Perkara itu diumumkan Presiden Turki, Recep Tayyip Erdogan semalam, setelah mahkamah pentadbiran tertinggi membatalkan keputusan pemerintah 1934 yang menjadikan Hagia Sophia sebagai muzium.

Tapak bersejarah itu dibina pada 1,500 tahun lalu sebagai katedral Kristian Ortodoks, sebelum ditukarkan menjadi masjid setelah penaklukan kerajaan Uthmaniyyah pada tahun 1453.

Pada tahun 1934, Hagia Sophia menjadi muzium dan kini diiktiraf sebagai tapak Warisan Dunia UNESCO.

Umat Islam di Turki sudah sekian lama meminta Hagia Sophia ditukar kembali kepada masjid tetapi anggota pembangkang sekular menentang perkara itu.

Cadangan itu menimbulkan kritikan dari pemimpin agama dan politik seluruh dunia.

Mempertahankan keputusan itu, Erdogan menegaskan bahawa negara berkenaan telah menggunakan hak kedaulatannya untuk mengubah kembali tapak bersejarah tersebut kepada masjid.

Mahkamah menyatakan, Hagia Sophia secara rasmi didaftarkan sebagai masjid, selain menegaskan bahawa penggunaannya untuk sebarang tujuan lain selain masjid adalah tidak sah.

Menurut mahkamah, keputusan Kabinet pada tahun 1934 yang mengakhiri fungsinya sebagai masjid dan mendefinisikannya muzium adalah tidak mematuhi undang-undang.

Erdogan berkata, solat akan dibenarkan dalam Hagia Sophia mulai 24 Julai ini.

“Seperti semua masjid kami, pintu Hagia Sophia akan terbuka luas untuk penduduk tempatan, orang asing, muslim dan bukan Islam,” katanya. – Agensi


Polis tahan 2 lelaki, rampas 50 ekor kambing seludup

PASIR MAS, 5 Jamadilakhir 1443H, Sabtu – Polis menahan dua lelaki tempatan kerana disyaki cuba menyeludup masuk 50 ekor kambing dari negara jiran di Jalan Repek-Lubok Jong, di sini pada awal pagi tadi.

Ketua Polis Daerah Pasir Mas ACP Mohd Nasaruddin M Nasir berkata dalam kejadian pada pukul 2.50 pagi itu, kedua-dua lelaki yang juga pemandu dan kelindan lori itu dikesan kerana memandu lori dalam keadaan mencurigakan.

“Polis telah mengekori dan berjaya menahan lori itu di tepi jalan Kampung Repek dan pemeriksaan lanjut ke atas lori tersebut, kita menemukan 50 ekor kambing.

“Pemandu lori juga gagal mengemukakan sebarang dokumen permit permindahan haiwan ternakan dan disyaki kambing tersebut diseludup masuk dari negara jiran,” katanya dalam kenyataan, hari ini.

Mohd Nasaruddin berkata hasil soal siasat yang dilakukan, suspek mengaku terlibat dengan kegiatan penyeludupan kambing dari negara jiran dah kesemua haiwan itu diangkut dari kawasan tepi sungai Kampung Kubang Pak Hitam, Meranti, di sini, sebelum dihantar ke kandang di Lubok Jong milik seorang lelaki dikenali ‘Mie Jawi’.

“Kesemua 50 ekor kambing ini bernilai RM30,000 dan lori dianggarkan bernilai RM15,000 diserahkan kepada Jabatan Perkhidmatan Veterinar untuk tindakan lanjut,” katanya menambah kedua-dua suspek didapati negatif dadah. – Bernama


Zuraida dakwa tiga MP, dua ADUN akan lompat masuk PBM

BANGI, 13 Safar 1444H, Sabtu – Tiga Ahli Parlimen dan dua Ahli Dewan Undangan Negeri (ADUN) didakwa akan menyertai Parti Bangsa Malaysia (PBM) menjelang Pilihan Raya Umum Ke-15 (PRU15).

Presiden Pengganti PBM, Datuk Zuraida Kamaruddin mendedahkan, penyertaan itu akan menjadikan tujuh kerusi Parlimen dan tujuh kerusi DUN disandang PBM akan dipertahankan pada PRU akan datang.

“Saya sudah katakan PBM akan bertanding tujuh kerusi Parlimen dan tujuh kerusi DUN, semuanya melibatkan calon ‘incumbent’ (penyandang). Insya-Allah kita sasar tujuh kerusi Parlimen dan tujuh DUN.

“Sekarang ada empat (kerusi Parlimen), insya-Allah akan ada (tambah) lagi tiga. Sama juga dengan ADUN, sekarang sudah ada lima, iaitu tiga di Perak, dua di Selangor dan insya-Allah, dua lagi akan datang,” katanya.

Beliau bagaimanapun tidak mendedahkan identiti wakil rakyat yang akan menyertai parti berkenaan.

Zuraida yakin penyertaan ahli parti tersebut akan bertambah dan parti berbilang kaum yang bermatlamat untuk mengubah landskap politik negara menjadi stabil dan harmoni.

“Sudah tiba masanya rakyat Malaysia dikenali dengan identiti Bangsa Malaysia dan bukan lagi mengikut latar belakang kaum dan ini adalah keunikan parti ini yang diterajui masyarakat berbilang kaum.

Ketika ini, PBM diwakili Zuraida sendiri mewakili Parlimen Ampang, selain Larry Sng (Julau), Steven Choong Shiau Yoon (Tebrau) dan Datuk Dr Mohamadin Ketapi (Lahad Datu) di Dewan Rakyat.

Lima ADUN parti itu pula adalah dua di Selangor, iaitu Haniza Talha (Lembah Jaya) dan Dr Daroyah Alwi (Sementa), selain tiga di Perak, iaitu Leong Cheok Keng (Malim Nawar), A Sivasubramaniam (Buntung) dan Paul Yong Choo Kiong (Tronoh).


Anak muda wajib keluar mengundi ubah kepimpinan negara

Oleh Zuhayati Yazid

SELAMA, 16 Rabiulakhir 1444H, Jumaat – Golongan muda wajib keluar mengundi pada Pilihan Raya Umum ke-15 (PRU15), supaya perubahan dapat dilakukan demi masa depan negara yang lebih unggul.

Calon Pejuang di Parlimen Larut, Auzaie Fadzlan Shahidi berkata, inilah masanya untuk anak muda menunjukkan kuasa mereka memilih pemimpin yang lebih berwibawa dan berintegriti.

“Kenapa kita perlu kekalkan orang lama sedangkan mereka memerintah sekian lama pun, banyak masalah tak selesai.

“Jadi kita perlukan perubahan untuk selesaikan masalah tersebut, selain mengembalikan Malaysia menjadi negara hebat,” katanya menerusi siaran langsung di Facebook BERJASA, malam tadi.

Mengulas lanjut, Auzaie yang merupakan graduan Universiti Al-Azhar Mesir itu berkata, penyertaan orang muda dalam dunia politik sangat diperlukan demi perubahan untuk bangsa dan negara.

Sekiranya golongan profesional dan anak-anak muda tidak menyertai dunia politik, beliau bimbang individu yang pentingkan kuasa akan kembali memerintah.

“Jika orang baik tidak terlibat dunia politik, maka orang jahat akan menguasai dan perkara itu sangat rugi kepada negara,” katanya.

Justeru beliau yang merupakan anak jati Selama, Perak menggesa supaya pengundi terutama golongan muda memilih Gerakan Tanah Air (GTA) atas dasar perjuangan demi agama, bangsa dan negara.

Beliau menegaskan, penubuhan GTA yang ditunjangi mantan Perdana Menteri – bertujuan melawan parti orang-orang Melayu yang sudah merosakkan negara.

Paling penting, katanya penubuhan tersebut dilakukan demi menjadi bangsa Melayu yang dominan sekali gus dapat membina semula negara yang kuat dan maju.


Yaman digesa benarkan kemasukan peralatan baharu ke lapangan terbang

SANAA, 28 Jamadilawal 1443H, Ahad – Pertubuhan Bangsa-Bangsa Bersatu (PBB) menggesa kerajaan Yaman yang diiktiraf di peringkat antarabangsa membenarkan kemasukan peralatan komunikasi ke lapangan terbang di ibu kota dikuasai pemberontak, Sanaa.

Penyelaras Kemanusiaan PBB Yaman, David Gressly berkata, penutupan lapangan terbang kepada penerbangan kemanusiaan sangat menjejaskan operasi bantuan ketika ini.

“Justeru, saya sangat bimbang berlaku gangguan selanjutnya,” katanya.

Gressly mengalu-alukan pembukaan semula lapangan terbang itu, tetapi berkata, peralatan komunikasi di sana sudah rosak.

“Pihak Berkuasa Penerbangan Awam dan Meteorologi (CAMA) di Sanaa menganggap peralatan itu sudah usang,” katanya.

Yaman dilanda perang saudara sejak tahun 2014, kerajaan yang disokong oleh pakatan diketuai Arab Saudi menentang Houthi disokong Iran.

Penerbangan ke ibu negara sebahagian besarnya dihentikan oleh sekatan yang diketuai Arab Saudi sejak Ogos 2016, namun terdapat pengecualian untuk penerbangan bantuan, yang juga talian hayat utama bagi penduduk.

Bagaimanapun lapangan terbang Sanaa ditutup selama beberapa hari pada Disember selepas pakatan itu menyerang dan mendakwa Houthi menggunakan kawasan itu untuk melancarkan peluru berpandu dan dron ke Arab Saudi.

Serangan udara itu dilapor memusnahkan keupayaan komunikasi dan navigasi.

Houthi membuka semula lapangan terbang itu pada 27 Disember lepas. – Agensi


Banjir: PBT Selangor diminta kenal pasti longkang tersumbat

KLANG, 16 Rabiulakhir 1444H, Jumaat – Kerajaan negeri Selangor meminta semua pihak berkuasa tempatan (PBT) mengenal pasti kawasan perumahan yang mempunyai masalah longkang tersumbat agar masalah ‘backlog’ aliran air yang menjadi punca kejadian banjir di beberapa tempat di negeri itu, dapat diatasi.

Menteri Besar, Datuk Seri Amirudin Shari, berkata, pihaknya menerima laporan daripada Pengarah Bomba Selangor, Norazam Khamis, yang memaklumkan antara punca banjir berlaku dalam minggu ini disebabkan longkang tersumbat.

“Jadi kita akan minta setiap PBT segera untuk (bersihkan) longkang bagi elakkan ‘backlog’ khususnya di kawasan perumahan dan hotspot banjir,” katanya kepada pemberita selepas melawat mangsa banjir di pusat pemindahan sementara (PPS) di Sekolah Kebangsaan (SK) Kampung Johan Setia, malam tadi.

Amirudin berkata, pihaknya kini lebih bersedia untuk menghadapi bencana banjir khususnya dari segi pengurusan kerana sudah melakukan persediaan lebih awal dari segi khidmat sokongan kesihatan serta kecemasan.

“Pengurusan mencari dan menyelamat kali ini juga lebih pantas bagi menyelamatkan mangsa walaupun ada yang tidak mahu berpindah. Namun pihak bomba akan memantau kawasan tersebut,” katanya.

Amirudin berkata, setakat 10 malam tadi, seramai 211 mangsa ditempatkan di tiga PPS iaitu di Sekolah Kebangsaan (SK) Kampung Johan Setia dan PPS SK Binjai, Meru di Kapar dalam daerah Klang serta PPS Masjid Al Falah Kampung Budiman di daerah Petaling.

Beliau turut memaklumkan tiga mangsa banjir yang ditempatkan di PPS Masjid Al Falah disahkan positif COVID-19 dan dipindahkan ke Dewan Orang Ramai Kampung Budiman

Katanya, pihaknya belum menerima laporan berhubung kejadian banjir berlaku di tempat lain selain tiga kawasan berkenaan dan memaklumkan situasi banjir di Selangor masih terkawal. – Bernama


Malaysia tak patut sekat pramugari muslim bertudung

Oleh Athirah Huda Zalhe

BANGI, 11 Jamadilawal 1443H, Khamis – Kebenaran pemakaian tudung bagi kakitangan penerbangan khususnya pramugari tidak sepatutnya menjadi polemik panjang sehingga ia rumit untuk dilaksanakan.

Apatah lagi, Malaysia tidak seharusnya menyekat pemakaian tudung dan menutup aurat bagi pramugari muslim, selaras dengan kedudukan sebagai sebuah negara Islam.

Ketua Wanita gerakan Islam, Ikatan Muslimin Malaysia (ISMA), Dr Suriani Sudi berkata, pramugari muslim wajar diberikan ruang untuk berpakaian menutup aurat dan bertudung ketika bertugas.

“Perjuangan ini sudah lama dan tidak seharusnya ia menjadi begitu payah untuk dibenarkan dan dilaksanakan.

“Sebagai sebuah negara Islam, Malaysia seharusnya tidak menyekat perkara ini dan seterusnya menggalakkan agar pakaian menutup aurat dipakai ketika bertugas,” katanya kepada Ismaweb.net, hari ini.

Beliau berkata demikian mengulas kenyataan Senator Dr Wan Martina Wan Yusoff yang menyarankan kerajaan membenarkan pramugari muslim, terutama yang berkhidmat dengan syarikat penerbangan nasional, MAS Airlines, memakai pakaian menutup aurat ketika bertugas.

Dr Wan Martina berkata, peraturan itu wajar dimulakan MAS Airlines memandangkan syarikat itu milik kerajaan.

“Adalah wajar memberi kebenaran kepada pramugari muslim menunaikan hak-hak mereka sebagaimana disarankan agama Islam,” katanya ketika membahas Rang Undang-Undang Keselamatan dan Kesihatan Pekerjaan di Dewan Negara, Isnin lalu.

Menyambut baik saranan itu, Dr Suriani berkata, Wanita ISMA juga berharap supaya pramugari muslim diberikan ruang untuk bertudung dan berpakaian menutup aurat ketika bertugas.

“Pemikiran yang menyatakan dengan menutup aurat akan menjejaskan sumber pendapatan negara adalah satu pemikiran yang kolot dan ketinggalan zaman.

“Orang Islam seharusnya merasa izzah dengan ajaran Islam maka barulah orang lain akan hormat kepada kita,” katanya.


PKR paling takut PRU tahun ini sebab masih kelam kabut

BANGI, 11 Safar 1444H, Khamis – PKR paling takut kalau Pilihan Raya Umum ke-15 (PRU15) dibuat tahun ini kerana mereka masih kelam kabut, belum bersedia dan mula bimbang jika keputusan pemilihan parti itu baru-baru ini diisytiharkan ‘null and void’, dakwa Datuk Mohd Puad Zarkashi.

Ahli Majlis Kerja Tertinggi (MKT) UMNO itu berkata, ketidaksediaan itu juga jelas apabila parti itu menjadikan bencana banjir sebagai alasan supaya PRU15 tidak dipercepatkan.

“Ketua Penerangannya, Fahmi Fadzil kata lebih baik dana PRU RM1 bilion itu digunakan untuk bantu mangsa banjir.

“Logik apa yang Fahmi pakai. Kalau tahun hadapan belanjanya tetap RM1 bilion. Tahun ini atau tahun hadapan sudah tentu bajet untuk PRU sudah diluluskan.

“Sudah tentu juga ada bajet kecemasan untuk bencana alam. Kerajaan yang cekap tahu bagaimana mengurus bencana banjir,” katanya dalam kenyataan di Facebooknya hari ini.

Dalam pada itu, Puad dengan sinis berkata, Pakatan Harapan (PH) seeloknya mengaku bahawa mereka belum bersedia berdepan pilihan raya.

Malah, katanya, rekod buruk PKR di Pilihan Raya Kecil (PRK) dan Pilihan Raya Negara (PRN) Melaka dan Johor menghantui mereka.

“PKR belum jumpa fitnah sebesar 1Malaysia Development Berhad (1MDB). Fitnah kapal tempur pesisir (LCS) gagal,” katanya lagi.

Semalam, Fahmi Fadzil mempersoalkan kewajaran perbelanjaan sebanyak RM1 bilion untuk PRU15 jika ia diadakan pada tahun ini kerana bimbang dengan kejadian banjir kilat kebelakangan ini.

Menurutnya, adalah lebih baik wang itu digunakan bagi membantu rakyat.

Pada masa sama, Fahmi berpandangan, PRU15 sesuai diadakan pada tahun depan memandangkan masih mempunyai banyak masa kerana Parlimen akan terbubar secara automatik selewatnya pada 15 Julai 2023.

“Paling lewat Parlimen dibubarkan secara automatik pada 15 Julai 2023, bermaksud pilihan raya perlu diadakan dalam tempoh 60 hari, sama ada pada 14 atau 15 September 2023,” katanya.


Pesakit COVID-19 kuarantin di rumah hanya tingkat risiko jangkitan

BANGI, 9 Jamadilakhir 1442H, Jumaat – Jumlah kes jangkitan akan terus meningkat sekiranya pesakit yang disahkan positif COVID-19 tidak diasingkan dan diarah kuarantin sendiri di rumah.

Ini kerana, pesakit yang diarah kuarantin di rumah berisiko menjangkiti ahli keluarga lain, kata bekas Perdana Menteri, Tun Dr Mahathir Mohamad.

Beliau berkata, keadaan itu berlaku sendiri dalam kalangan ahli keluarganya apabila salah seorang telah dijangkiti COVID-19 dan tidak dimasukkan ke hospital.

“Dia tidak dapat masuk ke hospital kerana tidak teruk. Sebaliknya diarah kuarantin di rumahnya.

“Tetapi semasa di rumah keadaannya menjadi teruk sehingga tidak dapat bernafas. Maka, dia pun dimasuk ke hospital,” kata Dr Mahathir dalam blog chedet.cc, hari ini.

Bagaimanapun, beliau berkata, wabak itu telah pun menjangkiti ahli keluarga yang lain di rumah berkenaan.

“Saya percaya ia tidak dapat dimasukkan ke hospital awal kerana jumlah yang dijangkiti terlalu ramai. Tiap hari 4,000 dikesan.

“Namun demikian, jika pesakit berada di rumah, ahli keluarga akan dijangkiti. Maka, lebih ramailah yang terjangkit,” katanya.

Dr Mahathir berkata, sepatutnya individu yang disahkan positif COVID-19 diasingkan ke pusat kuarantin berasingan daripada keluarga.

“Sudah tentu tempat kuarantin hendaklah sesuai. Dari gambar yang diperolehi katil-katil terlalu dekat dan apabila ada lawatan pembesar, pesakit akan berkumpul.

“Ini akan menyebabkan jangkitan merebak. Sesungguhnya ada banyak cara dan amalan yang boleh kurangkan jumlah jangkitan,” katanya.

Serentak itu, beliau meminta barisan doktor-doktor pakar untuk berbincang dengan kerajaan berhubung isu berkenaan.

“Khidmat Pengarah Kesihatan amat dihargai. Tetapi wabak ini agak terlalu besar untuk ditangani oleh seorang sahaja,” katanya.


ADUN Dengkil positif COVID-19

PUTRAJAYA, 12 Jamadilawal 1442H, Ahad – Ahli Dewan Undangan Negeri (ADUN) Dengkil, Adhif Shan Abdullah disahkan positif COVID-19 petang semalam dan akan dibawa ke hospital untuk proses rawatan dan kuarantin hari ini.

Perkara itu disahkan beliau sendiri dalam satu kenyataan di sini hari ini.

Adhif berkata beliau telah menjalani ujian saringan di hospital pada 25 Disember selepas mendapati pemandunya mengalami simptom demam sejak dua hari lepas.

“Pemandu bersama saya telah membuat ujian swab sebagai langkah berjaga-jaga pada 25 Disember sejurus selesai urusan kerja harian dan semalam (26 Dis) disahkan positif oleh pihak hospital,” katanya.

Adhif berkata beliau dan pemandunya ketika ini dalam keadaan stabil dan akan dibawa ke hospital hari ini (27 Dis) oleh Kementerian Kesihatan (KKM) untuk menjalani kuarantin dan rawatan.

Beliau berkata KKM dan pihak berkuasa lain telah dimaklumkan dan semua kontak rapat telah dikesan dan disaring mengikut prosedur operasi standard yang ditetapkan.

Berikutan itu, beliau berkata Pusat Khidmat Masyarakat (PKM) DUN Dengkil akan ditutup selama 14 hari untuk operasi nyah cemar dan sebagai langkah berjaga-jaga.

“Seluruh staf PKM saya turut akan menjalani kuarantin kendiri di rumah masing-masing selepas menjalani saringan,” katanya.

Pada masa sama, katanya orang ramai yang mempunyai sebarang soalan berkaitan jangkitan COVID-19 boleh hubungi Pejabat Kesihatan Daerah Sepang. – Bernama


Bank Dunia sedia AS$100 juta tangani krisis makanan Sudan

KHARTOUM, 28 Zulhijjah 1443H, Khamis – Bank Dunia akan menyediakan dana melalui Program Makanan Sedunia (WFP) berjumlah AS$100 juta untuk menangani krisis makanan di Sudan, lapor Agensi Berita Anadolu.

Pertubuhan kemanusiaan itu dalam satu kenyataan berkata, dana berkenaan akan digunakan untuk menyediakan makanan dan pemindahan wang tunai kepada lebih dua juta penduduk di seluruh negara.

“WFP di Sudan telah menerima sumbangan AS$100 juta daripada Bank Dunia untuk melaksanakan Projek Jaring Keselamatan Kecemasan Sudan yang baharu dilancarkan.

“Projek ini bertujuan untuk menyediakan pemindahan wang tunai dan makanan kepada lebih dua juta orang di seluruh Sudan, termasuk orang yang kehilangan tempat tinggal dan kediaman,” katanya.

Ini merupakan sumbangan langsung pertama daripada Bank Dunia kepada WFP di Sudan.

Peruntukan ini disediakan oleh Dana Amanah Sokongan Peralihan dan Pemulihan Sudan (STARS) diurus Bank Dunia yang disokong oleh Kesatuan Eropah, United Kingdom, Perancis, Jerman, Sweden, Arab Saudi, Belanda, Norway, Kanada, Itali, Finland, Sepanyol, Ireland serta Dana Pembinaan Negara dan Keamanan yang ditadbir oleh Bank Dunia.

WFP telah memberi amaran bahawa satu pertiga daripada penduduk Sudan berdepan masalah makanan, dan menyeru penderma antarabangsa untuk menyediakan tambahan dana AS$266 juta bagi menampung jurang kelaparan yang semakin meningkat.

“Walaupun sumbangan daripada Bank Dunia dan penderma STARS ini, WFP masih memerlukan sekurang-kurangnya tambahan AS$266 juta hingga akhir 2022 untuk mencapai lebih 10 juta orang yang terdedah seperti yang dirancang pada awal tahun ini,” katanya.

Menjelang September kira-kira 18 juta orang atau 40 peratus daripada penduduk negara itu dijangka mengalami kelaparan.

Bank Dunia, Tabung Kewangan Antarabangsa (IMF) dan penderma lain sebelum ini menggantung bantuan kepada Sudan susulan pengambilalihan tentera tahun lalu di tengah-tengah krisis politik yang mendalam. – Agensi


Ada kebarangkalian gempa bumi berlaku di Malaysia: NRECC

PUTRAJAYA, 28 Ramadan 1444H, Rabu – Malaysia mempunyai kebarangkalian untuk berlaku gempa bumi berdasarkan kepada bukti empirikal, demikian menurut Kementerian Sumber Asli, Alam Sekitar dan Perubahan Iklim (NRECC).

Sebagai langkah mitigasi jangka panjang, NRECC memaklumkan Jabatan Mineral dan Geosains Malaysia (JMG) menjalankan program libat urus dengan pihak berkuasa tempatan dan pihak berkepentingan dalam aplikasi penggunaan peta bahaya seismik.

“Program kesedaran awam juga dilaksanakan kepada pihak berkuasa negeri, penduduk tempatan dan sekolah yang terdedah kepada ancaman risiko gempa bumi,” menurut kementerian itu dalam satu kenyataan hari ini berhubung risiko gempa bumi di Malaysia.

NRECC turut menyarankan input peta bahaya seismik dirujuk dalam reka bentuk struktur bangunan di Malaysia.

Gegaran gempa bumi kuat yang berpusat di Malaysia pernah berlaku dengan kekuatan 6.0 hingga 6.3 skala Richter di Sabah pada 1923, 1958, 1976 dan 2015, manakala gegaran terkuat di Sarawak berlaku pada 1996 dengan 5.3 skala Richter.

Di Semenanjung Malaysia turut pernah berlaku beberapa gegaran gempa bumi dengan pusat gempa tempatan di Bukit Tinggi di Pahang, Empangan Kenyir di Terengganu, Kuala Pilah di Negeri Sembilan serta Manjung dan Temenggor di Perak dengan julat kekuatan antara 1.6 hingga 4.6 skala Richter yang berlaku pada 1984, 1985, 1987, 2007, 2009, 2010 dan 2013.

Bagi memantau pergerakan sesar aktif yang berpotensi menyebabkan gempa bumi, NRECC memaklumkan JMG telah memasang enam stesen Penanda Aras Gempa Bumi (PAG) aktif di Sabah dan 54 PAG pasif di enam negeri meliputi 29 stesen PAG pasif di Sabah, Pahang (13), Selangor (6), dan masing-masing dua stesen di Perak, Negeri Sembilan dan Sarawak serta dipantau secara masa nyata.

JMG juga telah menerbitkan Peta Bahaya Seismik Semenanjung Malaysia, Sabah dan Sarawak pada 2019 yang mencirikan zon bahaya bencana seismik berdasarkan ‘Peak Ground Acceleration’ (PGA) yang digunakan sebagai rujukan untuk membuat reka bentuk bangunan yang tahan gegaran gempa bumi.

Menurut NRECC, kejadian gempa bumi kuat yang berlaku di Sumatera, Indonesia berpotensi mengaktifkan sesar-sesar kuno di Semenanjung Malaysia dan kesan gegaran boleh dirasai di beberapa lokasi di pantai barat Semenanjung, dengan magnitud gempa bumi yang boleh terhasil adalah bergantung kepada saiz sesar kuno yang diaktifkan.

“Bagi Sabah dan Sarawak, kejadian gegaran gempa bumi adalah disebabkan oleh kombinasi pengaktifan sesar kuno akibat daripada himpitan oleh pergerakan tektonik Plat Filipina dan Plat Eurasia serta pergerakan sesar aktif tempatan,” menurut NRECC.- Bernama


WHO syaki arnab, spesies musang turut sebarkan COVID-19 kepada manusia

MOSCOW, 8 Rejab 1442H, Sabtu — Pakar Pertubuhan Kesihatan Sedunia (WHO) yang menyelidik asal usul pandemik COVID-19 mengesyaki arnab dan ferret badgers (spesies musang) yang dijual di pasar Wuhan di China, kemungkinan turut menyebarkan virus itu kepada manusia, lapor Agensi Berita Sputnik.

Menurut The Wall Street Journal, penyelidik bagaimanapun menyedari perlunya penyelidikan lebih lanjut mengenai pembekal haiwan tersebut dan haiwan-haiwan lain di pasar itu.

Mereka belum lagi dapat memastikan senarai lengkap haiwan hidup dan mati yang dijual secara sah atau haram di pasar berkenaan.

Pakar juga menegaskan China perlu melakukan ujian lebih menyeluruh di ladang penternakan mink (sejenis spesies musang) selepas penularan dua hala SARS-CoV-2 antara manusia dan mink disahkan di Eropah.

Pasukan pakar WHO menamatkan lawatan kerja empat minggu ke China minggu lalu.

Pada sidang media, mereka mengumumkan bahawa ia bukan kebocoran virus dari makmal, manakala peranan pasar basah Wuhan masih belum jelas. – Bernama


Kanak-kanak tanpa MyKad antara tumpuan Dewan Rakyat

KUALA LUMPUR, 22 Zulkaedah 1441H, Selasa – Isu kewarganegaraan untuk anak-anak tanpa kad pengenalan (stateless children) antara yang bakal mencuri tumpuan pada persidangan Dewan Rakyat hari ini.

Menurut Aturan Urusan Mesyuarat di laman rasmi Parlimen, isu tersebut terkandung dalam Sesi Waktu Pertanyaan-Pertanyaan Menteri yang diajukan Dr Kelvin Yii Lee Wuen (DAP-Bandar Kuching) kepada Menteri Dalam Negeri, antara lain berkaitan pelan kerajaan untuk memudah dan mempercepatkan proses mendapatkan status kewarganegaraan untuk golongan berkenaan.

Turut dibangkitkan dalam sesi itu adalah pertanyaan daripada Shaharizukirnain (Shaharizukirnain) Abd Kadir (PAS-Setiu) mengenai status pelaksanaan penebusan Ganti Cuti Rehat (GCR) kepada wang tunai selama 75 hari bagi penjawat awam yang berkhidmat selama 15 tahun seperti dibentangkan dalam Belanjawan 2020.

Usai sesi tersebut, tumpuan dijangka terarah kepada sesi Pertanyaan-Pertanyaan Bagi Jawab Lisan dan antara dijangka menjadi perhatian adalah soalan daripada M. Kula Segaran (DAP-Ipoh Barat) yang ingin tahu jumlah majikan yang diluluskan di bawah Program Subsidi Upah serta telah menyalurkan subsidi itu tanpa memberhentikan pekerja.

Selain itu, Datuk Ahmad Jazlan Yaakub (BN-Machang) pula ingin tahu langkah kerajaan dalam memperkenalkan dasar baharu terhadap pengambilan pekerja asing bagi menghapuskan pendatang tanpa izin.

Persidangan Dewan Rakyat kali ini akan berlangsung selama 25 hari sehingga 27 Ogos berpandukan kebiasaan baharu dengan mematuhi prosedur operasi standard (SOP) yang ditetapkan bagi mengekang penularan COVID-19.

Ia termasuk pemakaian pelitup separuh muka, penyediaan dan penggunaan cecair pembasmi kuman serta jarak sosial satu meter antara tempat duduk Ahli Parlimen semasa persidangan berlangsung seperti yang diputuskan Mesyuarat Khas Menteri-Menteri Mengenai Pelaksanaan Perintah Kawalan Pergerakan. – Bernama


AEFI: 22 dari 45 laporan kematian tiada kaitan dos penggalak

PUTRAJAYA, 28 Rejab 1443H, Rabu – Sebanyak 22 kematian daripada 45 laporan yang diterima Bahagian Regulatori Farmasi Negara (NPRA) melibatkan kematian dalam kalangan penerima vaksin dos penggalak COVID-19 didapati tiada hubung kait dengan vaksin yang diterima.

Pengarah NPRA, Dr Roshayati Mohamad Sani berkata, rumusan terhadap 22 kematian itu telah dinilai Jawatankuasa Khas Farmakovigilans Vaksin COVID-19 (JFK) manakala 23 laporan kematian lagi sedang dalam proses untuk dilengkapkan sebelum dibentangkan untuk penilaian jawatankuasa itu.

Beliau berkata, setakat 25 Februari, NPRA telah menerima 25,445 laporan kesan advers susulan imunisasi (AEFI) vaksin COVID-19 dengan 93 peratus atau 23,682 kes yang dilaporkan adalah kes tidak serius manakala 1,763 laporan pula dikategorikan sebagai AEFI serius.

“Daripada jumlah keseluruhan itu, NPRA menerima 1,275 laporan AEFI melibatkan dos penggalak dengan 90 kes atau 7.06 peratus laporan AEFI itu diklasifikasikan sebagai serius,” katanya dalam taklimat bersama media mengenai AEFI vaksin COVID-19 secara maya hari ini.

Dr Roshayati berkata, 94 laporan AEFI melibatkan penerima vaksin dalam golongan kanak-kanak lima hingga 11 tahun diterima setakat 25 Februari, dengan hanya dua laporan dikategorikan sebagai serius.

Ia melibatkan seorang kanak-kanak perempuan berusia lima tahun yang mengalami gejala asma teruk yang dirawat di hospital selama dua hari sebelum dibenarkan keluar manakala satu lagi kes melibatkan kanak-kanak lelaki 10 tahun yang mengalami paralisis muka namun semakin pulih.

“Secara keseluruhannya, trend pelaporan AEFI dalam kalangan kanak-kanak berusia lima hingga 11 tahun yang diterima oleh NPRA tidak jauh berbeza dengan apa yang dilaporkan oleh negara rujukan regulatori yang lain,” kata Dr Roshayati.

Dalam perkembangan lain, Ketua Seksyen Farmakovigilans, Pusat Komplians dan Kawalan Kualiti NPRA, Dr Azuana Ramli berkata, individu yang mengalami AEFI vaksin COVID-19 masih boleh melaporkan sendiri kepada NPRA tanpa menunggu pengesahan doktor yang merawat.

Ia berikutan dakwaan terdapat doktor yang tidak mahu mengesahkan bahawa pesakit yang mendapatkan rawatan susulan selepas vaksin COVID-19 mengalami AEFI berkaitan.

“Biarpun doktor yang merawat tidak mengesyaki dan tidak melaporkan AEFI pesakit kepada NPRA, pesakit yang merasakan mereka terkesan akibat vaksin boleh melaporkannya menerusi saluran NPRA,” katanya.

Penerima vaksin COVID-19 yang mengalami kesan advers boleh melaporkan AEFI melalui aplikasi MySejahtera bagi kesan tersenarai dalam aplikasi itu dan secara dalam talian dengan mengisi Borang Pelaporan Kesan Sampingan Ubat Untuk Pengguna (ConSERF) menerusi laman sesawang NPRA, www.npra.gov.my.-  Bernama


Apa erti nama MCA jika langsung tak cermin sokongan Cina

BANGI, 25 Ramadan 1442H, Jumaat – MCA hanya boleh diberi muka jika parti itu membuktikan presidennya menang di kawasan majoriti Cina menentang DAP, sindir pemerhati politik, Prof Dr Mohd Ridhuan Tee Abdullah.

Beliau yakin bukan hanya menentang pemimpin DAP, bahkan melawan ahli Melayu daripada parti tamak haloba itu pun belum tentu Presiden MCA boleh menang jika bertanding di kawasan majoriti Cina.

Justeru, Prof Mohd Ridhuan Tee mempersoalkan erti MCA dinamakan ‘Malaysian Chinese Association’ sedangkan parti berkenaan langsung tidak mencerminkan sokongan Cina, melainkan hanya memiliki pemimpin dan ahli Cina.

“Jika perkataan Cina yang digunakan tidak langsung menunjukkan sokongan Cina, apa erti perkataan Cina itu diletakkan.

“Gantikan jadi Malaysian (non) Chinese Association. MCA juga namanya. Tidak lagi memalukan, letak nama Cina, tetapi tidak disokong Cina,” katanya sinis.

Serentak itu, beliau turut memuji keberanian Pemuda UMNO Seremban yang mengumumkan tidak lagi bekerjasama dengan MCA Negeri Sembilan susulan provokasi berterusan parti itu menerusi akhbar Cina tempatan.

“MCA hanya menumpang keberuntungan dengan menang di kawasan majoriti Melayu dan dapat menduduki kerusi Kabinet tanpa apa-apa formula mengikut nisbah representasi.

“Saya pelik kenapa UMNO masih memelihara biawak hidup ini sekian lama, sedangkan semua orang tahu parti ini tidak ada langsung kekuatan melainkan menyusahkan,” kata Prof Mohd Ridhuan Tee.

BACA PENUH ULASAN PROF DR RIDHUAN TEE DI RUANGAN PENDAPAT ISMAWEB.NET


Hua Zong sedar tak orang Melayu pernah bangkit bantah UEC?

BANGI, 27 Zulkaedah 1441H, Ahad – Pertubuhan Muafakat Sejahtera Masyarakat Malaysia (MUAFAKAT) hairan apabila organisasi Cina, Hua Zong masih berdegil mahu kerajaan mengiktiraf Sijil Peperiksaan Bersepadu (UEC) meskipun ditentang majoriti rakyat kerana bercanggah dengan Dasar Pendidikan Kebangsaan.

Ketua Medianya, Haji Rashidi Haris berkata, sama ada Hua Zong sedar atau tidak, kebangkitan semula orang Melayu selepas Barisan Nasional (BN) tumbang pada Pilihan Raya Umum Ke-14 (PRU-14) lalu adalah kerana isu UEC.

“Ketika UMNO masih terpinga-pinga dengan kekalahan mengejut, orang Melayu bangkit menentang hingga berlakunya Himpunan Kebangkitan Ummah dengan gabungan NGO-NGO Melayu Islam di Padang Kelab Sultan Sulaiman pada dua tahun lalu kerana membantah pengiktirafan UEC.

“Ini hakikat, bukannya spekulasi tetapi anehnya kaum Cina yang diterajui oleh Hua Zong masih tetap berdegil mahu menuntut perkara yang sama yang boleh menaikkan semula kemarahan orang Melayu Islam.

“Jika benar pada pertemuan itu ada tuntutan berulang seperti mana sebelumnya, bermakna Hua Zong dengan kedegilannya langsung tidak ambil peduli sensitiviti orang Melayu sekalipun jelas ada tentangan kuat membantah,” katanya menerusi satu kenyataan hari ini.

Pada masa sama, Haji Rashidi menyifatkan, tuntutan Hua Zong juga seolah-olah memperlekehkan keperluan kaum Cina menguasai bahasa Melayu yang merupakan bahasa kebangsaan.

Terdahulu, Hua Zhong dilaporkan bertemu dengan Perdana Menteri, Tan Sri Muhyiddin Yassin bagi mendesak kerajaan untuk mengiktiraf UEC.

Menurut laporan Sin Chew Daily, pertemuan yang diketuai Tan Sri Goh Tian Chuan itu telah menyerahkan 15 tuntutan berkenaan ekonomi, politik dan pendidikan kepada Perdana Menteri, pada masa sama menggesa kerajaan mengiktiraf sijil UEC Sekolah Menengah Persendirian Cina (SMPC).

Dalam pertemuan itu, dia menegaskan bahawa isu perkauman dan pendidikan tidak sepatutnya dicampur-aduk dan mendakwa kononnya masih ada orang Cina yang tidak menguasai bahasa Cina dengan baik.

Goh Tian Chuan mendakwa, SMPC dan UEC berasal dari Malaysia dan mendapat pengiktirafan berterusan daripada banyak kerajaan serta kolej di seluruh dunia, yang memberi peluang kepada lepasannya melanjutkan pengajian ke luar negara.

Laporan Sin Chew Daily itu turut mendakwa kononnya Muhyiddin berharap bahawa UEC akhirnya diiktiraf, namun akui bahawa ianya sukar dilakukan.

Bagaimanapun, Pejabat Perdana Menteri hari ini menjelaskan bahawa Muhyiddin tidak menyatakan kerajaan akan mengiktitaf sijil berkenaan, sebaliknya menegaskan UEC perlu mengikut Dasar Pendidikan Kebangsaan jika mahu dipertimbangkan penyelesaiannya pada masa hadapan.


Lapan kluster baharu di Terengganu akibat rentas negeri

KUALA TERENGGANU, 8 Zulhijjah 1442H, Ahad – Pengarah Kesihatan Terengganu, Datuk Dr Nor Azimi Yunus meluahkan rasa kesal dengan tindakan segelintir pihak tidak bertanggungjawab yang masih mahu merentas negeri untuk menyambut Aidiladha di kampung halaman.

Beliau berkata, tindakan merentas negeri telah memberi kesan kepada Terengganu apabila wabak COVID-19 menular di beberapa daerah hingga menyebabkan lonjakan kes.

Tegasnya, sebelum ini Terengganu berjaya mengekalkan angka jangkitan harian dua digit sahaja selama tiga minggu berturut-turut.

Bagaimanapun, dalam masa dua minggu, lapan kluster baharu dikesan di Terengganu gara-gara aktiviti merentas negeri sekali gus mengakibatkan kes baharu meningkat.

“Ada kluster telah menular ke beberapa daerah. Kalian fikir kami tidak terkesan dengan situasi begini?

“Ada kluster buat majlis tahlil tiga malam. Diundang sama ustaz dan pelajar tahfiz. Akhirnya menjangkiti ramai pelajar tahfiz dan beberapa orang ustaz.

“Kesalnya kami dan hati kami bagai disiat-siat melihat perkara itu masih berlaku. Kalian fikir bila balik berhari raya hanya duduk diam kat rumah. Tapi itu tak berlaku begitu,” katanya.

Beliau berkata, sejarah Aidilfitri telah membuktikan di mana walaupun telah dilarang, aktiviti masak-masak dan berhimpun masih berlaku.

“Tapi semuanya dibuat senyap-senyap supaya orang tak tahu. Anak beranak sahaja pun. Kenapa nak risau. Tapi kalian lupa kluster COVID-19 tidak boleh diam-diam. Sampai masa semua terbongkar.

“Jika semua mematuhi prosedur operasi standard (SOP) dan tiada aktiviti berhimpun, mana mungkin beberapa keluarga dijangkiti serentak.

“Datang dari mana jangkitan jika bukan ada yang membawanya? Nasi sudah menjadi bubur apabila ada ahli keluarga menjadi korban COVID-19. Saat menyedihkan bila anak-anak menjadi yatim piatu. Ada kehilangan atuk nenek atau ayah ibu atau anak-anak atau saudara mara,” katanya lagi.

Mengulas lanjut, Dr Nor Azimi berkata, sekiranya masih ada yang masih berfikir kononnya mereka ‘kebal’ daripada jangkitan COVID-19, mereka tidak sepatutnya lupa kumpulan yang perlu dilindungi seperti warga emas dan kanak-kanak kecil yang mungkin mendapat komplikasi serius.

“Kenapa kalian tak boleh tangguh seketika. Sementelah varian baru Delta sudah dikesan di seluruh Malaysia termasuk di Terengganu. Kekuatan jangkitan sangat luar biasa.

“Tak perlu tunding jari salahkan sesiapa. Kalau kita masih berkeras nak rentas negeri hanya untuk berhari raya dan akhirnya kita merupakan indeks atau punca kepada kluster baru, adakah kita masih nak salah kan orang lain atau salahkan pihak lain.

“Cuba berfikir dan bertindak bijak untuk sama-sama. Lindungi diri dan orang lain. Kita bukan boleh beri suntikan vaksin serentak kepada ramai orang. Sedangkan COVID-19 mampu menjangkiti serentak ramai orang,” katanya.


Lorong kiri, kecemasan Tapah-Bidor arah selatan ditutup 5 hari minggu depan

IPOH, 16 Zulhijjah 1443H, Sabtu – Lorong kecemasan dan kiri antara Tapah ke Bidor di kilometer (KM) 335.70 hingga KM336.65 (arah selatan) di Lebuhraya Utara-Selatan akan ditutup selama lima hari untuk memberi laluan kepada kerja penyelenggaraan jalan bermula 18 (Isnin) hingga 22 Julai (Jumaat).

PLUS Malaysia Berhad (PLUS) dalam satu kenyataan hari ini berkata bagaimanapun lorong KM335.70 hingga KM336.65 (arah selatan) itu masih boleh dilalui oleh semua kenderaan.

“PLUS mengutamakan keselamatan serta keselesaan di lebuh raya, dan secara berterusan melakukan pelbagai usaha dan inisiatif untuk meningkatkan kedua-dua aspek itu.

“Justeru pelanggan yang menghala ke selatan dinasihatkan supaya merancang perjalanan mereka dengan menggunakan aplikasi PLUS untuk mendapatkan maklumat trafik terkini melalui paparan rakaman kamera litar tertutup (CCTV) yang disediakan,” menurut kenyataan itu.

Pengguna juga dinasihatkan supaya mematuhi semua papan tanda trafik serta arahan yang dikeluarkan oleh kakitangan PLUS ketika melalui kawasan terbabit.

“Pelanggan lebuh raya boleh menghubungi PLUSLine di 1800-88-0000 untuk mendapatkan maklumat trafik atau sekiranya ingin mendapatkan bantuan apabila berlaku kecemasan,” menurut kenyataan itu. – Bernama


Sumbangan RM13.25 juta untuk aktiviti kebajikan YAB

KUALA LUMPUR, 25 Muharam 1444H, Selasa – Bekas Timbalan Perdana Menteri Datuk Seri Dr Ahmad Zahid Hamidi memberitahu Mahkamah Tinggi hari ini bahawa sumbangan berjumlah RM13.25 juta daripada ahli perniagaan Junaith Asharab Md Shariff adalah untuk kegunaan bagi aktiviti kebajikan Yayasan Akalbudi (YAB).

Ahmad Zahid, 69, berkata sumbangan itu bukannya untuk kepentingan beliau.

“Yang Arif, sumbangan itu bukan untuk saya secara peribadi, ia adalah untuk kebajikan. Saya tiada perasaan apa-apa dan itu adalah biasa,” kata Ahli Parlimen Bagan Datuk itu ketika disoal balas Timbalan Pendakwa Raya (TPR) Mohd ‘Afif Ali semasa membela diri atas 47 pertuduhan iaitu 12 pecah amanah, lapan rasuah dan 27 pertuduhan pengubahan wang haram, membabitkan puluhan juta ringgit milik dana YAB.

Mohd ‘Afif : Datuk Seri tidak ‘happy’ apabila ada orang yang bagi sumbangan kepada Datuk Seri?.

Ahmad Zahid: Bukan untuk saya, untuk saya tidak perlu ‘happy’ pun, ucap terima kasih sahaja. Saya tidak ada perasaan, ia bukan untuk saya, kalau untuk saya, saya gembiralah.

Bagaimanapun, beliau tidak mempersoalkan sumber sumbangan itu diperoleh daripada mana.

Semasa ditanya Mohd ‘Afif mengenai pemborong tekstil Junaith pernah bertanya kepada beliau untuk mendapatkan pengecualian cukai, Ahmad Zahid berkata beliau tidak ingat.

Mohd ‘Afif: Sepanjang perbicaraan kes ini tidak ada sebarang dokumen yang menunjukkan bahawa pengecualian cukai atau pun maklumat berkaitan sumbangan Junaith ini kepada YAB pernah dikemukakan di mahkamah.

Ahmad Zahid: Setuju

Mohd’ Afif : Saya cadangkan Junaith pernah bertanya kepada Datuk Seri bahawa beliau meminta resit untuk mendapatkan pengecualian cukai.

Ahmad Zahid: Saya tidak ingat.

Menyentuh mengenai dana YAB berjumlah RM1.3 juta yang diberikan kepada Persatuan Bola Sepak Polis Diraja Malaysia (PDRM) pada 2015, Ahmad Zahid berkata dana itu adalah berbentuk pinjaman dan bukannya tajaan.

Katanya dana itu diminta oleh menantunya Datuk Zul Hisham Zainal yang juga ahli perniagaan sebagai bantuan kewangan kepada pemain serta kakitangan persatuan bola sepak itu yang sudah empat bulan tidak dibayar gaji.

Ahmad Zahid bersetuju dengan cadangan Timbalan Pendakwa Raya Nur Aishah Ahmad Zakiuddin bahawa beliau yang mengarahkan bekas Setiausaha Eksekutifnya Mejar Mazlina Mazlan @ Ramly untuk menyediakan cek RM1.3 juta itu kepada persatuan bola sepak tersebut dan telah menandatangani cek berkenaan.

Disoal Nur Aishah sama ada YAB yang bertujuan membantu golongan miskin dan fakir boleh memberi dana kepada persatuan bola sepak itu, Ahmad Zahid menjelaskan apabila mereka tidak mendapat bayaran gaji selama empat bulan, mereka akan menjadi miskin kerana tidak mampu untuk menampung perbelanjaan harian, bayaran rumah dan kereta.

Ahmad Zahid turut menafikan wang RM1.3 juta yang diberikan kepada persatuan bola sepak itu adalah satu kesalahan pecah amanah kerana wang tersebut telah dibayar semula kepada YAB.

Sementara itu, Ahmad Zahid tidak bersetuju dengan cadangan pendakwaan bahawa beliau sering menyalahkan orang lain semasa memberi keterangan di mahkamah.

“Saya bukan menyalahkan orang lain, ia bersifat kebenaran dan itulah yang benar-benar berlaku. Kenyataan saya adalah berdasarkan sumpah yang saya baca (di mahkamah),” katanya.

Dalam prosiding hari ini, peguam Hamidi Mohd Noh yang mewakili Ahmad Zahid memaklumkan pihak pembelaan akan memanggil 43 saksi.

Pasukan pembelaan Ahmad Zahid sebelum ini memaklumkan mahkamah bahawa ia akan memanggil 20 saksi.

Pada 24 Jan lepas, mahkamah memerintahkan Ahmad Zahid membela diri atas 47 pertuduhan tersebut.

Perbicaraan di hadapan Hakim Datuk Collin Lawrence Sequerah bersambung Isnin ini. – Bernama


Kes cukai tertunggak: Najib, Nazifuddin dapat kebenaran merayu

PUTRAJAYA, 9 Syawal 1443H, Selasa – Datuk Seri Najib Tun Razak dan anaknya Datuk Mohd Nazifuddin boleh merayu di Mahkamah Persekutuan berhubung penghakiman terus diperoleh Lembaga Hasil Dalam Negeri (LHDN) dalam kes cukai tertunggak, masing-masing berjumlah RM1.69 bilion dan RM37.6 juta.

Ini susulan keputusan sebulat suara panel tiga hakim diketuai Ketua Hakim Negara Tun Tengku Maimun Tuan Mat yang membenarkan Najib dan Mohd Nazufuddin sebagai pemohon merayu terhadap keputusan Mahkamah Rayuan itu.

“Adalah keputusan sebulat suara kami bahawa keperluan Seksyen 96 (a) dan (b) Akta Mahkamah Kehakiman 1964 telah dipenuhi dari segi Lampiran 1 (Usul untuk kebenaran merayu),” kata Tengku Maimun yang bersidang bersama hakim Mahkamah Persekutuan Datuk Nallini Pathmanathan dan Datuk Mary Lim Thiam Suan.

Seksyen 96 (a) dan (b) akta itu menyatakan bahawa kebenaran hanya akan diberikan oleh Mahkamah Persekutuan atau Mahkamah Rayuan dalam kausa sivil yang melibatkan soal prinsip am yang diputuskan buat kali pertama atau persoalan kepentingan yang menjadi hujah lanjut dan keputusan Mahkamah Persekutuan adalah untuk faedah awam atau daripada apa-apa keputusan tentang kesan mana-mana peruntukan Perlembagaan termasuk kesahihan undang-undang bertulis yang berkaitan dengan peruntukan sedemikian.

Bekas perdana menteri dan anak lelakinya memohon kebenaran untuk memfailkan rayuan terhadap penghakiman terus yang diperoleh LHDN untuk mendapatkan lebih RM1.7 bilion tunggakan cukai daripada mereka.

Dua Mahkamah Tinggi telah membenarkan permohonan LHDN untuk mendapatkan penghakiman terus bagi memperoleh semula tunggakan cukai sebanyak RM1.69 bilion daripada Najib dan RM37.6 juta daripada Mohd Nazifuddin, bagi tempoh antara 2011 dan 2017.

Penghakiman terus adalah apabila mahkamah memutuskan kes tertentu melalui hujahan tanpa mendengar keterangan saksi dalam perbicaraan.

Najib dan Mohd Nazifuddin gagal dalam rayuan mereka di Mahkamah Rayuan pada 9 Sept 2021 untuk mengetepikan penghakiman terus itu.

Mahkamah Rayuan bagaimanapun membenarkan permohonan mereka untuk menangguhkan perintah penghakiman terus itu sementara menunggu pendengaran permohonan kebenaran merayu di Mahkamah Persekutuan.

Dalam kes sivil, pihak litigasi mesti mendapatkan kebenaran terlebih dahulu sebelum mereka boleh meneruskan rayuan mereka di Mahkamah Persekutuan.

Terdahulu, peguam Tan Sri Muhammad Shafee Abdullah, yang mewakili Najib dan Nazifuddin berhujah bahawa tindakan LHDN itu berniat jahat dan jelas responden (LHDN) berusaha untuk memufliskan anak guamnya walaupun sebelum Pesuruhjaya Khas Cukai Pendapatan (PKCP) boleh mendengar merit pembelaan mereka terhadap taksiran cukai tambahan yang dikemukakan terhadap mereka.

LHDN diwakili oleh Timbalan Peguamcara Hasil Dr Hazlina Hussain manakala peguam Anand Raj dari Badan Peguam Malaysia bertindak sebagai ‘amicus curiae’ atau sahabat mahkamah.

Sementara itu, seorang lagi peguam Najib dan Mohd Nazifuddin, Wee Yeong Kang ketika dihubungi berkata mereka akan memfailkan notis rayuan secepat mungkin. – Bernama


PRN Johor mungkin gerakan awal BN ‘bersihkan’ saingan politik

BANGI, 15 Jamadilakhir 1443H, Selasa – Meskipun fokus ketika ini membendung penularan COVID-19 dan pemulihan pasca bencana, namun dari perspektif politik, desas-desus Pilihan Raya Negeri (PRN) Johor terus berkocak.

Untuk rekod, terdapat 56 kerusi di DUN Johor dengan agihan terkininya adalah UMNO dan DAP masing-masing 14 kerusi, Bersatu (11), MIC (dua), PAS (satu), manakala PAN (enam) dan PKR (tujuh).

Walaupun tiada isu majoriti, ancaman tetap ada dari perspektif pakatan rapuh, sekali gus mirip di Melaka apabila wujud potensi lompat parti dan kebarangkalian menukar sokongan.

Menyuarakan pandangan itu, Pensyarah Kanan Sains Politik, Universiti Teknologi MARA (UiTM), Mujibu Abdul Muis dan Dr Ariff Aizuddin Azlan berkata, apa yang berlaku di Melaka memperlihatkan BN-UMNO yakin meninggalkan pakatan semasa dan secara perlahan menghimpit Bersatu.

Dengan saingan tiga penjuru UMNO, PN dan PH merebut undi Melayu seperti di Melaka, ia juga sangat kritikal di Johor, katanya.

“Walaupun UMNO dilihat kuat di Johor dan menjadi pilihan utama pengundi Melayu, dinamik tiga hala itu masih boleh menjejaskan kekuatannya di kerusi majoriti Melayu seperti diperlihatkan PN di Melaka.

“Komponen Melayu PH walaupun kalah teruk di Melaka, masih berpotensi ‘mengganggu’ BN dan PN di Johor. Soalnya, mengapa PRN Johor mahu disegerakan sebelum Pilihan Raya Umum ke-15 (PRU15)?

“PRN mungkin dilihat sebagai gerakan awal BN ‘membersihkan’ saingan politik dan memperbaharui mandat dengan cara bukan PRU selepas melihat keputusan PRN Melaka mengejutkan,” katanya menulis di Berita Harian.

Mereka turut mengemukakan beberapa pendapat yang memungkinkan hal itu antaranya pengukuhan dan kestabilan kerajaan.

Katanya, hal ini mudah kerana BN-UMNO tidak mahu berkongsi kuasa dengan PN.

“Kedua, dinamik politik UMNO. Umum mengetahui UMNO menolak Bersatu dalam kamus politik mereka tetapi tidak bersifat total kerana keperluan Bersatu mengekalkan sokongan kepada kerajaan sedia ada. Walaupun PRN Melaka menyaksikan BN-UMNO menang, kredit kemenangan tidak dikaitkan Perdana Menteri berbanding presiden parti.

“Paradoks ‘Perdana Menteri lawan Presiden parti’ jelas masih membelenggu dinamik politik kepemimpinan UMNO. Ada kebarangkalian keputusan PRN Johor akan mengubah hala tuju dinamik itu. Apatah lagi sekiranya BN menang, tekanan terhadap Perdana Menteri baik dari segi politik dan pentadbiran turut meningkat.

“Pada peringkat awal, sudah tentu tekanan PRU15 lebih awal menjadi perhatian. Sesudah itu, isu calon dan pilihan raya menarik untuk diperhatikan,” katanya.

Selain itu, mereka berpendapat kelemahan PH sebagai pakatan seperti kenyataan balas pemimpin PH barangkali mendorong BN mempercepatkan PRN Johor.

“Mungkin Johor dan Melaka berbeza demografinya. Keseimbangan pengundi dan geografi bercampur antara bandar dengan luar bandar kena dengan cara politik PH.

“Namun, defisit kepercayaan pengundi terhadap PH masih tetap sama dan belum ada tanda sudah dibetulkan,” katanya.


PH kurang sambutan kerana DAP ekstrem

BANGI, 25 Rabiulakhir 1444H, Ahad – Perikatan Nasional (PN) yang sebelum ini dilihat ‘underdog’ mencipta kejutan pada PRU15 sekali gus mengambil alih peranan sebagai polar politik baharu.

Setiausaha Agung Majlis Perundingan Melayu (MPM), Datuk Dr Hassan Mad berkata, parti gabungan Bersatu dan PAS itu telah menguasai blok politik luar bandar dan kini sudah menggantikan Barisan Nasional (BN).

“Kelebihan ada pada PN yang pernah mentadbir negara dan dilihat lebih mesra dengan tiga gagasan yang serasi untuk bersekutu dengannya mampu membentuk kerajaan campuran.

“Rakyat kini bersandarkan harapan agar sengketa politik reda dan negara kembali ke landasan kemakmuran yang lebih stabil dan lestari,” katanya dalam kenyataan, hari ini.

Bagaimanapun beliau melihat Pakatan Harapan (PH), sebagai polar politik yang selama ini adalah seteru kepada BN, menerima tamparan hebat.

“Popularitinya menurun kerana prestasi Parti Keadilan Rakyat (PKR) yang gagal meyakinkan pengundi bahawa PH yang diterajuinya adalah opsyen terbaik untuk diangkat di saat PN dan BN berseteru sesama mereka,” katanya.

Mengulas lanjut, Dr Hassan berkata, niat PH untuk menumpaskan BN, akhirnya tanpa disedari, ia hampir tewas kepada PN.

Malah, terdapat beberapa konstituensi di bandar yang mula menjauhi PH kerana DAP dilihat terlalu ekstrem.

Bagaimanapun katanya, kini terserah kepada kebijaksanaan yang di-Pertuan Agong untuk berunding dengan dua gagasan utama untuk salah satu daripadanya memiliki sokongan majoriti dan membentuk kerajaan yang stabil.


RUU KPTM boleh cegah golongan muda terjebak rokok, vape

KUALA LUMPUR, 5 Syaaban 1444H, Ahad – Komitmen kerajaan untuk membentangkan semula Rang Undang-Undang (RUU) Kawalan Produk Tembakau dan Merokok 2022 (KPTM) bersama Dasar Generasi Penamat (GEG) merupakan langkah tepat bagi melindungi generasi muda daripada terjebak dengan tabiat merokok, selain mengurangkan kematian akibat penyakit berkait rokok dan vape.

Pakar Perunding Kesihatan Awam, Prof Datuk Dr Lokman Hakim Sulaiman berkata, RUU KPTM  yang komprehensif itu mampu menangani isu semasa kawalan tembakau dan penggunaan vape atau rokok elektronik yang ketika ini tidak sah di bawah undang-undang negara.

“RUU ini amat penting dalam menyediakan peruntukan serta peraturan bagi mengawal penggunaan serta penjualan produk berkenaan termasuk dari segi  keselamatan peranti, pengiklanan dan promosi.

“Saya amat mengalu-alukan persetujuan kerajaan untuk membentangkan RUU KPTM bersama pelaksanaan GEG kerana kita perlukan satu undang-undang yang kompeten serta komprehensif bagi mengawal produk yang kian menjadi kegilaan dan mendapat permintaan tinggi golongan remaja termasuk dalam kalangan kanak-kanak,” katanya.

Terdahulu, Perdana Menteri, Datuk Seri Anwar Ibrahim ketika membentangkan Belanjawan 2023 mengumumkan komitmen kerajaan untuk membentangkan RUU Kawalan Produk Tembakau dan Merokok 2022 bersama GEG sebagai antara usaha memperkukuh kawalan tembakau dan melindungi generasi muda daripada terjebak dengan tabiat merokok dan vape.

Mengulas lanjut, Lokman Hakim yang juga Timbalan Naib Canselor Penyelidikan Universiti Perubatan Antarabangsa (IMU) berkata, beliau yakin dengan RUU yang komprehensif, matlamat kerajaan melindungi generasi muda daripada terjebak dengan tabiat merokok dan vape lebih mudah dicapai.

Menurutnya, GEG adalah strategi berstruktur dan sistematik yang menyasarkan generasi bebas daripada pengaruh tembakau dan vape dalam satu tempoh yang munasabah.

“Adalah mustahil untuk mengharamkan terus rokok dan vape tetapi dengan GEG, iaitu bermula dengan generasi tertentu, generasi akan datang akan bebas daripada pengaruh buruk ini. Perkara ini hanya boleh dicapai dengan adanya satu RUU yang komprehensif,” katanya.

Pada Julai dan Ogos lepas, bekas Menteri Kesihatan Khairy Jamaluddin telah membentangkan RUU Kawalan Produk Tembakau dan Merokok 2022 untuk bacaan kali pertama dan kedua, namun pembentangan RUU berkenaan tertangguh akibat pembubaran Parlimen pada 10 Okt.

RUU berkenaan antaranya bakal melarang penjualan serta penggunaan sebarang bentuk bahan merokok termasuk rokok elektronik kepada individu yang dilahirkan pada 1 Jan 2007 dan tahun seterusnya, bertujuan melahirkan Generasi Penamat bagi merokok.

Dalam pada itu, Lokman Hakim yang juga bekas Timbalan Ketua Pengarah Kesihatan (Kesihatan Awam) Kementerian Kesihatan, turut menyambut baik pengumuman Perdana Menteri berkenaan penetapan duti eksais ke atas produk cecair atau gel mengandungi nikotin yang digunakan untuk rokok elektronik dan vape, serta penetapan separuh hasil duti eksais itu diperuntukkan semula kepada kementerian.

Menurutnya duti eksais ini adalah selari dengan Artikel 6 Konvensyen Rangka Kerja Kawalan Tembakau (FCTC) Pertubuhan Kesihatan Sedunia (WHO), iaitu kawalan harga melalui duti eksais mampu mengawal kebolehdapatan produk yang mengandungi tembakau dan nikotin.

Beliau juga berharap penetapan duti eksais vape dan rokok elektronik itu dapat diselaraskan dengan duti eksais rokok bertembakau selaras dengan strategi FCTC bagi mengawal kebolehdapatan produk tembakau dan bernikotin.

“Saya berharap ini hanyalah permulaan dan di masa akan datang, ia turut melibatkan duti eksais rokok,” katanya. – Bernama